title: Σύσταση της Επιτροπής, της 19ης Μαρτίου 2010 , για την έγκριση συστημάτων κινητών επικοινωνιών σε πλοία (υπηρεσίες MCV) (Κείμενο που παρουσιάζει ενδιαφέρον για τον ΕΟΧ)

text:
               20.3.2010

               EL

               Επίσημη Εφημερίδα της Ευρωπαϊκής Ένωσης

               L 72/42

         ΣΫΣΤΑΣΗ ΤΗΣ ΕΠΙΤΡΟΠΉΣ
   της 19ης Μαρτίου 2010
   για την έγκριση συστημάτων κινητών επικοινωνιών σε πλοία (υπηρεσίες MCV)
   (Κείμενο που παρουσιάζει ενδιαφέρον για τον ΕΟΧ)
   (2010/167/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   την οδηγία 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (οδηγία-πλαίσιο) (1), και ιδίως το άρθρο 19 παράγραφος 1,
   Εκτιμώντας τα ακόλουθα:

               (1)

               Η πολιτική i2010, ως στρατηγικό πλαίσιο για μια ευρωπαϊκή κοινωνία της πληροφορίας, προωθεί την ανοιχτή και ανταγωνιστική ψηφιακή οικονομία στην Ευρωπαϊκή Ένωση, υπογραμμίζει τη σημασία των ΤΠΕ ως κινητήριας δύναμης για κοινωνική ένταξη και ποιότητα ζωής, και τονίζει τα οφέλη της εύκολης πρόσβασης σε πόρους πληροφοριών και επικοινωνιών σε όλους τους τομείς της καθημερινής ζωής.

               (2)

               Οι υπηρεσίες κινητών επικοινωνιών σε πλοία (υπηρεσίες MCV) χρησιμοποιούνται σε εμπορικά και επιβατικά πλοία που πλέουν στα χωρικά ύδατα της Ευρωπαϊκής Ένωσης και σε διεθνή ύδατα, και συχνά πρόκειται για υπηρεσίες πανευρωπαϊκού ή διακρατικού χαρακτήρα. Τα συστήματα που παρέχουν υπηρεσίες MCV («συστήματα MCV») αποβλέπουν σε συμπλήρωση της υφιστάμενης συνδετικότητας κινητών επικοινωνιών όταν λειτουργούν στις περιοχές αυτές των χωρικών υδάτων των κρατών μελών της ΕΕ, όπως ορίζονται στη σύμβαση των Ηνωμένων Εθνών για το Δίκαιο της Θάλασσας, οι οποίες δεν καλύπτονται από χερσαία δίκτυα κινητών επικοινωνιών.

               (3)

               Γενικά, ένα σύστημα MCV («αποκλειστικό σύστημα MCV») αποτελείται από έναν ή περισσότερους σταθμούς βάσης πικοκυψελίδων σε πλοίο (σταθμός βάσης πλοίου), που παρέχουν πρόσβαση σε δίκτυο πυρήνα GSM μέσω σύνδεσης οπισθόζευξης, παραδείγματος χάρη μέσω δορυφόρου. Ο σταθμός βάσης πλοίου ενός τέτοιου συστήματος εξυπηρετεί την περιαγωγή κινητών τερματικών GSM των επιβατών ή του πληρώματος.

               (4)

               Επί του παρόντος, οι υπηρεσίες MCV λειτουργούν σε εμπορική βάση χρησιμοποιώντας μόνο το πρότυπο GSM και μόνο στις ζώνες των 880-915 MHz και 1 710-1 785 MHz για ανερχόμενη ζεύξη (εκπομπή τερματικού και λήψη σταθμού βάσης) και των 925-960 MHz και 1 805-1 880 MHz για κατερχόμενη ζεύξη (εκπομπή σταθμού βάσης και λήψη τερματικού). Μελλοντικά, ωστόσο, μπορεί να επεκταθούν και σε άλλα χερσαία συστήματα δημόσιων κινητών επικοινωνιών που λειτουργούν σύμφωνα με άλλα πρότυπα και σε άλλες ζώνες συχνοτήτων.

               (5)

               Η λειτουργία αποκλειστικών συστημάτων MCV πρέπει να διακρίνεται από την εκτεταμένη κάλυψη που παρέχουν χερσαία δίκτυα κινητών επικοινωνιών σε χωρικά ύδατα, στο βαθμό που βασίζεται σε δικαιώματα των φορέων εκμετάλλευσης για εγκατάσταση και λειτουργία χερσαίων κινητών δικτύων.

               (6)

               Η συντονισμένη προσέγγιση στην κανονιστική ρύθμιση των υπηρεσιών MCV θα διευκόλυνε την παροχή των υπηρεσιών αυτών σε ολόκληρη την Ευρωπαϊκή Ένωση, συμβάλλοντας έτσι στην επίτευξη των στόχων της ενιαίας αγοράς της ΕΕ. Θα βοηθούσε επίσης στην εξασφάλιση αδιάλειπτης κινητής συνδετικότητας για καταναλωτές και εμπορικούς χρήστες, ενώ θα βελτίωνε το δυναμικό των καινοτομικών υπηρεσιών θαλάσσιων επικοινωνιών.

               (7)

               Κατά την αδειοδότηση της χρήσης ραδιοφάσματος για παροχή υπηρεσιών MCA, τα κράτη μέλη πρέπει να συμμορφώνονται με την οδηγία 2002/21/ΕΚ και με την οδηγία 2002/20/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, για την αδειοδότηση δικτύων και υπηρεσιών ηλεκτρονικών επικοινωνιών (οδηγία για την αδειοδότηση) (2). Ιδίως, βάσει των παραγράφων 1 και 2 του άρθρου 9 της οδηγίας 2002/21/ΕΚ, τα κράτη μέλη εξασφαλίζουν την ουσιαστική διαχείριση των ραδιοσυχνοτήτων για υπηρεσίες ηλεκτρονικών επικοινωνιών στην επικράτειά τους και προάγουν την εναρμόνιση της χρήσης των ραδιοσυχνοτήτων σε ολόκληρη την Ευρωπαϊκή Ένωση, σύμφωνα με την ανάγκη εξασφάλισης της ουσιαστικής και αποτελεσματικής χρήσης τους.

               (8)

               Βάσει της οδηγίας 2002/21/ΕΚ, οι εθνικές ρυθμιστικές αρχές στα κράτη μέλη συμβάλλουν στην ανάπτυξη της εσωτερικής αγοράς, μεταξύ άλλων αίροντας εναπομένοντες φραγμούς στην παροχή δικτύων ηλεκτρονικών επικοινωνιών, συναφών ευκολιών και υπηρεσιών, καθώς και υπηρεσιών ηλεκτρονικών επικοινωνιών σε ευρωπαϊκή κλίμακα, όπως επίσης και ενθαρρύνοντας την καθιέρωση και την ανάπτυξη διευρωπαϊκών δικτύων, τη διαλειτουργικότητα των πανευρωπαϊκών υπηρεσιών και τη διατερματική συνδετικότητα. Πρέπει επίσης να προωθούν τον ανταγωνισμό στην παροχή δικτύων ηλεκτρονικών επικοινωνιών, υπηρεσιών ηλεκτρονικών επικοινωνιών και συναφών διευκολύνσεων και υπηρεσιών μέσω της ενθάρρυνσης μεταξύ άλλων της αποτελεσματικής χρήσης και της αποτελεσματικής διαχείρισης των ραδιοσυχνοτήτων και των πόρων αριθμοδότησης.

               (9)

               Σύμφωνα με την οδηγία 2002/20/ΕΚ, πρέπει να χρησιμοποιείται το κατά το δυνατόν λιγότερο επαχθές σύστημα αδειοδότησης που να καθιστά δυνατή την παροχή δικτύων και υπηρεσιών ηλεκτρονικών επικοινωνιών, προκειμένου να τονωθεί η ανάπτυξη νέων υπηρεσιών ηλεκτρονικών επικοινωνιών και πανευρωπαϊκών δικτύων υπηρεσιών και επικοινωνιών, και να παρέχεται στους παρόχους υπηρεσιών και στους καταναλωτές η δυνατότητα να επωφελούνται από τις οικονομίες κλίμακας της ενιαίας αγοράς.

               (10)

               Σύμφωνα με το άρθρο 3 παράγραφος 2 της οδηγίας 2002/20/ΕΚ, η διάθεση δικτύων ηλεκτρονικών υπηρεσιών ή η παροχή υπηρεσιών ηλεκτρονικών επικοινωνιών επιτρέπεται, με την επιφύλαξη των ειδικών υποχρεώσεων που αναφέρονται στο άρθρο 6 παράγραφος 2 ή των δικαιωμάτων χρήσης που αναφέρονται στο άρθρο 5, μόνον έπειτα από χορήγηση γενικής άδειας.

               (11)

               Βάσει του άρθρου 5 παράγραφος 1 της οδηγίας 2002/20/ΕΚ, όταν είναι δυνατόν, ιδίως όπου είναι αμελητέος ο κίνδυνος βλαβερών παρεμβολών, τα κράτη μέλη δεν εξαρτούν τη χρήση ραδιοσυχνοτήτων από χορήγηση μεμονωμένων δικαιωμάτων χρήσης, αλλά από γενικές άδειες που συμπεριλαμβάνουν τους όρους χρήσης τους.

               (12)

               Με προϋπόθεση την ικανοποίηση των τεχνικών όρων της απόφασης 2010/166/ΕΕ της Επιτροπής (3), ο κίνδυνος βλαβερών παρεμβολών από τη λειτουργία των MCV θα είναι αμελητέος, επομένως οι γενικές άδειες πρέπει καταρχήν να χορηγούνται από τα κράτη μέλη για τη χρήση ραδιοφάσματος για παροχή υπηρεσιών MCV.

               (13)

               Ορισμένα κράτη μέλη εξαρτούν επί του παρόντος τη χρήση ραδιοφάσματος για παροχή υπηρεσιών από μεμονωμένα δικαιώματα. Η εν λόγω μέθοδος αδειοδότησης πρέπει να επανεκτιμηθεί, ιδίως με βάση τις εμπειρίες από την παροχή υπηρεσιών MCV στα χωρικά ύδατα των κρατών μελών.

               (14)

               Σύμφωνα με το άρθρο 1 της οδηγίας 2009/114/ΕΚ του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, περί τροποποιήσεως της οδηγίας 87/372/ΕΟΚ του Συμβουλίου σχετικά με τις ζώνες συχνοτήτων που θα διατεθούν για τη συντονισμένη εισαγωγή των πανευρωπαϊκών ψηφιακών κυψελωτών δημόσιων χερσαίων κινητών επικοινωνιών στην Κοινότητα (4), τα κράτη μέλη πρέπει να εξετάζουν εάν η υφιστάμενη εκχώρηση της ζώνης των 900 MHz σε ανταγωνιζόμενους φορείς εκμετάλλευσης κινητών επικοινωνιών στην επικράτειά τους είναι δυνατόν να νοθεύσει τον ανταγωνισμό στις σχετικές αγορές κινητής τηλεφωνίας και πρέπει να αντιμετωπίσουν τις στρεβλώσεις σύμφωνα με το άρθρο 14 της οδηγίας 2002/20/ΕΚ. Κατά περίπτωση, τα κράτη μέλη πρέπει να εξετάζουν την εκμετάλλευση αυτής της ευκαιρίας για την αλλαγή ενδεχομένως υφιστάμενων αποκλειστικών δικαιωμάτων χρήσης που έχουν χορηγηθεί σε φορείς εκμετάλλευσης χερσαίων κινητών δικτύων ώστε να μην αποκλείεται η παροχή υπηρεσιών MCV στις σχετικές συχνότητες.

               (15)

               Τα κράτη μέλη πρέπει να ανταλλάσσουν πληροφορίες μεταξύ τους και με την Επιτροπή για την επίλυση των ενδεχόμενων θεμάτων βλαβερών παρεμβολών που προκαλούνται από υπηρεσίες MCV. Η Ευρωπαϊκή Επιτροπή ενημερώνει σχετικά τις επιτροπές επικοινωνιών και ραδιοφάσματος, στο βαθμό που η συμμετοχή τους θα μπορούσε να συμβάλει στην επίλυση των εν λόγω θεμάτων.

               (16)

               Κατ’ εφαρμογή της οδηγίας 2002/22/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών (οδηγία για την καθολική υπηρεσία) (5), τα κράτη μέλη εξασφαλίζουν διαφανείς και ενημερωμένες πληροφορίες σχετικά με τις ισχύουσες τιμές και τιμολόγια, καθώς και με τους τυποποιημένους όρους και προϋποθέσεις σχετικά με την πρόσβαση και τη χρήση τηλεφωνικών υπηρεσιών διαθέσιμων στους τελικούς χρήστες και τους καταναλωτές. Η οδηγία καλεί επίσης τα κράτη μέλη να εξασφαλίζουν ότι οι καταναλωτές, όταν είναι συνδρομητές υπηρεσιών παροχής σύνδεσης ή/και πρόσβασης στο δημόσιο τηλεφωνικό δίκτυο, έχουν δικαίωμα για σύναψη σύμβασης με επιχείρηση ή επιχειρήσεις που παρέχουν τις υπηρεσίες αυτές, προσδιορίζοντας, μεταξύ άλλων, τις λεπτομέρειες τιμών και τιμολογίων, και τα μέσα με τα οποία είναι δυνατόν να αποκτώνται επικαιροποιημένες πληροφορίες σχετικά με το σύνολο των τιμολογίων και των τελών συντήρησης που ισχύουν.

               (17)

               Η λειτουργία υπηρεσιών MCV δεν πρέπει να θίγει διεθνείς συμφωνίες στο πεδίο της θαλάσσιας ή/και της δημόσιας ασφάλειας.

               (18)

               Τα κανονιστικά και τεχνικά στοιχεία της κοινής προσέγγισης στην αδειοδότηση της χρήσης ραδιοφάσματος για παροχή υπηρεσιών MCV στην Ευρωπαϊκή Ένωση πρέπει να παραμένουν υπό έλεγχο ώστε να εξασφαλίζεται ότι συνεχίζουν να ικανοποιούν τον ευρύτερο σκοπό αποφυγής βλαβερών παρεμβολών, η μη επίτευξη του οποίου συνεπάγεται την εξέταση λήψης επανορθωτικών μέτρων.

               (19)

               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής επικοινωνιών,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

               1.

               Η παρούσα σύσταση αποβλέπει στο συντονισμό όρων και διαδικασιών εθνικής αδειοδότησης σε σχέση με τη χρήση ραδιοφάσματος για υπηρεσίες κινητών επικοινωνιών σε πλοία (υπηρεσίες MCV) στα χωρικά ύδατα των κρατών μελών, ώστε να διευκολυνθεί η εγκατάσταση των υπηρεσιών αυτών στην Ευρωπαϊκή Ένωση και να αποφευχθούν βλαβερές παρεμβολές που προκαλούνται από υπηρεσίες MCV σε υπηρεσίες χερσαίων κινητών ηλεκτρονικών επικοινωνιών.
               Οι όροι και οι διαδικασίες εθνικής αδειοδότησης που αναφέρονται στην παρούσα σύσταση ισχύουν με την επιφύλαξη των νομικών υποχρεώσεων όσον αφορά την ασφάλεια στη θάλασσα και τη δημόσια ασφάλεια ή/και διοικητικές διατάξεις όσον αφορά εξοπλισμό για υπηρεσίες MCV που έχουν εγκατασταθεί από κράτη μέλη, σε συμμόρφωση προς το δίκαιο της Ευρωπαϊκής Ένωσης, ιδίως την οδηγία 1999/5/ΕΚ του Ευρωπαϊκού Κοινοβουλίου και του Συμβουλίου, της 9ης Μαρτίου 1999, σχετικά με το ραδιοεξοπλισμό και τον τηλεπικοινωνιακό τερματικό εξοπλισμό και την αμοιβαία αναγνώριση της πιστότητας των εξοπλισμών αυτών (6) και κάθε ισχύον ενωσιακό και διεθνές μέσο που αφορά θαλάσσιο εξοπλισμό.

               2.

               Ως «υπηρεσίες κινητών επικοινωνιών σε πλοία (υπηρεσίες MCV)» νοούνται οι υπηρεσίες ηλεκτρονικών επικοινωνιών, όπως ορίζονται στο άρθρο 2 στοιχείο γ) της οδηγίας 2002/21/ΕΚ, οι οποίες παρέχονται από επιχειρήσεις με σκοπό να καταστήσουν δυνατή την επικοινωνία με χρήση του συστήματος GSM, εκ μέρους των ατόμων που επιβαίνουν στο πλοίο, μέσω δημόσιων δικτύων επικοινωνιών χωρίς αποκατάσταση άμεσης σύνδεσης με χερσαία δίκτυα κινητών επικοινωνιών.

               3.

               Η παρούσα σύσταση ισχύει για την αδειοδότηση της χρήσης ραδιοφάσματος στις ζώνες συχνοτήτων που ορίζονται στην απόφαση 2010/166/ΕΕ για παροχή υπηρεσιών MCV στα χωρικά ύδατα των κρατών μελών, όπως ορίζεται στη σύμβαση των Ηνωμένων Εθνών για το δίκαιο της θάλασσας. Η παροχή υπηρεσιών MCV στην ανοιχτή θάλασσα, οι δορυφορικές επικοινωνίες μεταξύ πλοίων και δορυφορικών σταθμών, και η παροχή κινητών δορυφορικών υπηρεσιών (MSS) σε τελικούς χρήστες σε πλοία δεν εμπίπτουν στο πεδίο εφαρμογής της παρούσας σύστασης.

               4.

               Το αργότερο δώδεκα μήνες από την έγκριση της παρούσας σύστασης, τα κράτη μέλη λαμβάνουν όλα τα απαιτούμενα μέτρα ώστε να είναι σε θέση να χορηγούν άδειες, στις διατιθέμενες ζώνες ή υποζώνες σύμφωνα με την απόφαση 2010/166/ΕΕ, κατά περίπτωση, για χρήση ραδιοφάσματος για την παροχή υπηρεσιών MCV στα χωρικά τους ύδατα σε πλοία νηολογημένα στην επικράτειά τους και για χρήση ραδιοφάσματος για την παροχή υπηρεσιών MCV στα χωρικά τους ύδατα.

               5.

               Τα κράτη μέλη δεν αδειοδοτούν υπηρεσίες MCV εφόσον αυτές δεν καλύπτουν τους τεχνικούς όρους της απόφασης 2010/166/ΕΕ.

               6.

               Τα κράτη μέλη μπορούν να απαιτούν τα συστήματα MCV να χρησιμοποιούν μόνο τις συγκεκριμένες ζώνες ή υποζώνες συχνοτήτων που διατίθενται, σύμφωνα με την απόφαση 2010/166/ΕΕ, για τη λειτουργία συστημάτων MCV στα χωρικά τους ύδατα.

               7.

               Τα κράτη μέλη πρέπει να εξαρτούν τη χρήση ραδιοφάσματος για παροχή υπηρεσιών MCV από διαδικασία χορήγησης γενικής άδειας. Με την επιφύλαξη του άρθρου 5 παράγραφος 1 της οδηγίας 2002/20/ΕΚ, εφόσον η χρήση ραδιοφάσματος για τη λειτουργία υπηρεσιών MCV υπάγεται σε μεμονωμένα δικαιώματα, τα κράτη μέλη πρέπει να επανεξετάζουν την ανάγκη ύπαρξης των εν λόγω μεμονωμένων δικαιωμάτων, με στόχο οι όροι που συνδέονται με τα δικαιώματα αυτά να συμπεριληφθούν το ταχύτερο δυνατό σε γενική άδεια, το αργότερο τρία έτη από την έγκριση της παρούσας σύστασης.

               8.

               Το αργότερο δώδεκα μήνες από την έγκριση της παρούσας σύστασης, τα κράτη μέλη δεν απαιτούν περαιτέρω αδειοδότηση για τη χρήση ραδιοφάσματος που διατίθεται για παροχή υπηρεσιών MCV στα χωρικά τους ύδατα εάν έχει ήδη εγκριθεί από άλλο κράτος μέλος η χρήση ραδιοφάσματος για το σχετικό σύστημα MCV, σύμφωνα με το οικείο καθεστώς αδειοδότησης και με την παρούσα σύσταση.

               9.

               Τα κράτη μέλη εξετάζουν το ενδεχόμενο να μην απαιτούν πρόσθετη αδειοδότηση για χρήση ραδιοφάσματος στα χωρικά τους ύδατα για παροχή υπηρεσιών MCV σε πλοία νηολογημένα σε τρίτες χώρες, εφόσον η χρήση ραδιοφάσματος για παροχή υπηρεσιών MCV στα πλοία αυτά έχει ήδη αδειοδοτηθεί από τις σχετικές χώρες με τους ίδιους όρους όπως αυτοί που περιλαμβάνονται στην απόφαση 2010/166/ΕΕ.

               10.

               Τα κράτη μέλη που, πριν από την έκδοση της παρούσας σύστασης, έχουν χορηγήσει, στις ζώνες ή υποζώνες συχνοτήτων που διατίθενται για τη λειτουργία των συστημάτων MCV, αποκλειστικά μεμονωμένα δικαιώματα χρήσης για παροχή χερσαίων κινητών δικτύων ηλεκτρονικών επικοινωνιών ή/και υπηρεσιών που επεκτείνονται στα χωρικά τους ύδατα πρέπει, με την ευκαιρία της πρώτης επανεξέτασης, τροποποίησης, επέκτασης ή ανανέωσης των εν λόγω αποκλειστικών δικαιωμάτων χρήσης, με βάση την ενωσιακή ή την εθνική νομοθεσία, κατά περίπτωση, να αλλάξουν τα εν λόγω δικαιώματα χρήσης, ώστε να καταστεί δυνατή η λειτουργία συστημάτων MCV στα χωρικά τους ύδατα. Έως ότου γίνει η πρώτη επανεξέταση, τροποποίηση, επέκταση ή ανανέωση, τα ενδιαφερόμενα κράτη μέλη πρέπει να προωθήσουν την παροχή των υπηρεσιών MCV στα χωρικά τους ύδατα με βάση την εμπορία, την κοινή χρήση του ραδιοφάσματος ή με οποιαδήποτε άλλη συγκρίσιμη ρύθμιση με τους φορείς εκμετάλλευσης χερσαίων κινητών επικοινωνιών που απολαμβάνουν τα σχετικά αποκλειστικά δικαιώματα.

               11.

               Τα κράτη μέλη συνεργάζονται δραστήρια, εποικοδομητικά και με πνεύμα αλληλεγγύης, χρησιμοποιώντας κατά περίπτωση υφιστάμενες διαδικασίες, για τη διαχείριση κάθε θέματος που αφορά βλαβερές παρεμβολές που εικάζεται ότι προκλήθηκαν από λειτουργία υπηρεσιών MCV.

               12.

               Όσον αφορά θέματα βλαβερών παρεμβολών που εικάζεται ότι προκλήθηκαν από λειτουργία υπηρεσιών MCV οι οποίες εμπίπτουν στη δικαιοδοσία άλλου κράτους μέλους, τα κράτη μέλη τα θέτουν αμέσως υπόψη του κράτους μέλους που είναι υπεύθυνο για την αδειοδότηση της σχετικής υπηρεσίας MCV και ενημερώνουν σχετικά την Επιτροπή. Η Ευρωπαϊκή Επιτροπή ενημερώνει κατά περίπτωση την επιτροπή επικοινωνιών και την επιτροπή ραδιοφάσματος σχετικά με τα παραπάνω θέματα, επιδιώκοντας την επίλυση ενδεχόμενων προβλημάτων.

               13.

               Τα κράτη μέλη που έχουν δικαιοδοσία για συστήματα MCV, για τα οποία υφίσταται υπόνοια βλαβερών παρεμβολών με υπηρεσίες στην επικράτεια άλλου κράτους μέλους, πρέπει να ανταποκρίνονται σχετικά και να επιλύουν αμέσως κάθε τέτοια παρεμβολή.

               14.

               Τα κράτη μέλη λαμβάνουν κάθε ενδεδειγμένο μέτρο ώστε να εξασφαλίζεται ότι οι καταναλωτές και κάθε άλλος τελικός χρήστης είναι κατάλληλα ενημερωμένοι σχετικά με τους όρους και τις προϋποθέσεις χρήσης των υπηρεσιών MCV.

               15.

               Τα κράτη μέλη πρέπει να ελέγχουν τη χρήση του ραδιοφάσματος για παροχή υπηρεσιών MCV, ιδίως όσον αφορά υπαρκτές ή δυνητικές βλαβερές παρεμβολές, και να αναφέρουν τα ευρήματά τους στην Επιτροπή ώστε, εφόσον απαιτηθεί, να είναι δυνατή η έγκαιρη επανεξέταση της παρούσας σύστασης.

      Βρυξέλλες, 19 Μαρτίου 2010.

            Για την Επιτροπή

         Neelie KROES

            Αντιπρόεδρος

      (1)  ΕΕ L 108 της 24.4.2002, σ. 33.

      (2)  ΕΕ L 108 της 24.4.2002, σ. 21.

      (3)  Βλέπε σελίδα 38 της παρούσας Επίσημης Εφημερίδας.

      (4)  ΕΕ L 274 της 20.10.2009, σ. 25.

      (5)  ΕΕ L 108 της 24.4.2002, σ. 51.

      (6)  ΕΕ L 91 της 7.4.1999, σ. 10.


title: Σύσταση του Ευρωπαϊκού Συμβουλίου Συστημικού Κινδύνου, της 21ης Μαρτίου 2016, που τροποποιεί τη σύσταση ΕΣΣΚ/2012/2 σχετικά με τη χρηματοδότηση των πιστωτικών ιδρυμάτων (ΕΣΣΚ/2016/2)

text:
               21.4.2016

               EL

               Επίσημη Εφημερίδα της Ευρωπαϊκής Ένωσης

               C 140/1

         ΣΫΣΤΑΣΗ ΤΟΥ ΕΥΡΩΠΑΪΚΟΫ ΣΥΜΒΟΥΛΊΟΥ ΣΥΣΤΗΜΙΚΟΫ ΚΙΝΔΫΝΟΥ
   της 21ης Μαρτίου 2016
   που τροποποιεί τη σύσταση ΕΣΣΚ/2012/2 σχετικά με τη χρηματοδότηση των πιστωτικών ιδρυμάτων
   (ΕΣΣΚ/2016/2)
   (2016/C 140/01)
   ΤΟ ΓΕΝΙΚΟ ΣΥΜΒΟΥΛΙΟ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ ΣΥΣΤΗΜΙΚΟΥ ΚΙΝΔΥΝΟΥ
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1092/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη μακροπροληπτική επίβλεψη του χρηματοοικονομικού συστήματος της Ευρωπαϊκής Ένωσης και τη σύσταση Ευρωπαϊκού Συμβουλίου Συστημικού Κινδύνου (1), και ιδίως το άρθρο 3 παράγραφος 2, στοιχεία β), δ) και στ), και τα άρθρα 16 έως 18,
   Έχοντας υπόψη την απόφαση ΕΣΣΚ/2011/1 του Ευρωπαϊκού Συμβουλίου Συστημικού Κινδύνου, της 20ής Ιανουαρίου 2011, για τη θέσπιση του εσωτερικού κανονισμού του Ευρωπαϊκού Συμβουλίου Συστημικού Κινδύνου (2), και ιδίως το άρθρο 15 παράγραφος 3 στοιχείο ε) και τα άρθρα 18 έως 20,
   Εκτιμώντας τα ακόλουθα:

               (1)

               Στις 20 Δεκεμβρίου 2012 το γενικό συμβούλιο του Ευρωπαϊκού Συμβουλίου Συστημικού Κινδύνου (ΕΣΣΚ) εξέδωσε τη σύσταση ΕΣΣΚ/2012/2 (3). Η σύσταση αποσκοπεί στην παροχή κινήτρων για τη δημιουργία βιώσιμων δομών χρηματοδότησης των πιστωτικών ιδρυμάτων.

               (2)

               Για την επίτευξη των σκοπών της σύστασης ΕΣΣΚ/2012/2 οι εθνικές εποπτικές αρχές (εφεξής οι «ΕΕΑ»), οι εθνικές αρχές που ασκούν καθήκοντα μακροπροληπτικής εποπτείας και η Ευρωπαϊκή Αρχή Τραπεζών (ΕΑΤ) καλούνται να προβούν σε ορισμένες ενέργειες εντός των προθεσμιών της ενότητας 2 σημείο 3 της εν λόγω σύστασης.

               (3)

               Στις 16 Σεπτεμβρίου 2014 το γενικό συμβούλιο αποφάσισε την παράταση ορισμένων προθεσμιών κατά έξι έως δώδεκα μήνες. Σύμφωνα με το αναθεωρημένο χρονοδιάγραμμα, έως τις 31 Μαρτίου 2016 η ΕΑΤ θα πρέπει να διαβιβάσει στο ΕΣΣΚ ενδιάμεση έκθεση η οποία να περιέχει μία πρώτη αξιολόγηση των αποτελεσμάτων της εφαρμογής της επιμέρους σύστασης A σημείο 5 της σύστασης ΕΣΣΚΤ/2012/2, ενώ έως τις 30 Ιουνίου 2016 η ίδια θα πρέπει να διαβιβάσει τελική έκθεση στο ΕΣΣΚ και στο Συμβούλιο της Ευρωπαϊκής Ένωσης. Οι εν λόγω εκθέσεις θα πρέπει να βασίζονται στα στοιχεία που υποβάλλουν στην ΕΑΤ οι ΕΑΑ όσον αφορά τα σχέδια χρηματοδότησης. Ωστόσο, λόγω καθυστερήσεων στη διαβίβαση των στοιχείων η ΕΑΤ έχει δηλώσει ότι δεν θα είναι δυνατή η αυστηρή τήρηση των καθορισμένων προθεσμιών.

               (4)

               Υπέρτερος σκοπός του ΕΣΣΚ είναι η πρόληψη ή ο μετριασμός των συστημικών κινδύνων έγκαιρα και αποτελεσματικά. Το γενικό συμβούλιο θεωρεί ότι η συγχώνευση της ενδιάμεσης και της τελικής έκθεσης για τη σύσταση Α σημείο 5 σε ενιαίο κείμενο το οποίο θα διαβιβάσει η ΕΑΤ και η παράταση κατά δώδεκα μήνες της προθεσμίας για τη διαβίβαση της έκθεσης στο ΕΣΣΚ και το Συμβούλιο δεν πρόκειται να υπονομεύσουν την εύρυθμη λειτουργία των χρηματοπιστωτικών αγορών ούτε και υποδηλώνουν ότι η εν λόγω σύσταση Α σημείο 5 δεν θα τύχει εφαρμογής.

               (5)

               Για τον λόγο αυτό το γενικό συμβούλιο θα πρέπει να παρατείνει τη σχετική προθεσμία προκειμένου να παράσχει στην ΕΑΤ ικανό χρόνο για να λάβει τα αναγκαία μέτρα εφαρμογής της σύστασης Α σημείο 5.

               (6)

               Ως εκ τούτου, η σύσταση ΕΚΤ/2012/2 θα πρέπει να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   Η σύσταση ΕΣΣΚ/2012/2 τροποποιείται ως εξής:

               1)

               η ενότητα 2 σημείο 3 παράγραφος 1 αντικαθίσταται από το ακόλουθο κείμενο:

                           «1.

                              Σύσταση A: οι εθνικές εποπτικές αρχές που είναι αρμόδιες για την εποπτεία των τραπεζών, οι εθνικές εποπτικές αρχές και λοιπές αρχές με καθήκοντα μακροπροληπτικής εποπτείας, καθώς και η ΕΑΤ, καλούνται να υποβάλουν εκθέσεις σύμφωνα με το ακόλουθο χρονοδιάγραμμα:

                                       α)

                                       έως τις 31 Δεκεμβρίου 2015 οι εθνικές εποπτικές αρχές που είναι αρμόδιες για την εποπτεία των τραπεζών οφείλουν να διαβιβάσουν στο ΕΣΣΚ ενδιάμεση έκθεση με μία πρώτη αξιολόγηση των αποτελεσμάτων της εφαρμογής της σύστασης A σημεία 1 και 2·

                                       β)

                                       έως τις 31 Ιουλίου 2016 οι εθνικές εποπτικές αρχές που είναι αρμόδιες για την εποπτεία των τραπεζών οφείλουν να διαβιβάσουν στο ΕΣΣΚ και στο Συμβούλιο τελική έκθεση για τη σύσταση A σημεία 1 και 2·

                                       γ)

                                       έως τις 31 Δεκεμβρίου 2015 οι εθνικές εποπτικές αρχές και λοιπές αρχές με καθήκοντα μακροπροληπτικής εποπτείας οφείλουν να διαβιβάσουν στο ΕΣΣΚ ενδιάμεση έκθεση με μία πρώτη αξιολόγηση των αποτελεσμάτων της εφαρμογής της σύστασης A σημείο 3·

                                       δ)

                                       έως τις 30 Σεπτεμβρίου 2016 οι εθνικές εποπτικές αρχές και λοιπές αρχές με καθήκοντα μακροπροληπτικής εποπτείας οφείλουν να διαβιβάσουν στο ΕΣΣΚ και στο Συμβούλιο τελική έκθεση για τη σύσταση A σημείο 3·

                                       ε)

                                       έως τις 30 Ιουνίου 2014 η ΕΑΤ οφείλει να διαβιβάσει στο ΕΣΣΚ και στο Συμβούλιο τις κατευθυντήριες γραμμές που αναφέρονται στη σύσταση A σημείο 4·

                                       στ)

                                       έως τις 31 Μαρτίου 2017 η ΕΑΤ οφείλει να διαβιβάσει στο ΕΣΣΚ και στο Συμβούλιο έκθεση για την εφαρμογή της σύστασης A σημείο 5.»·

               2)

               στο παράρτημα, το σημείο V.1.3.1 αντικαθίσταται από το ακόλουθο κείμενο:
               «V.1.3.1   Χρονοδιάγραμμα

               Οι εθνικές εποπτικές αρχές που είναι αρμόδιες για την εποπτεία των τραπεζών, οι εθνικές εποπτικές αρχές και λοιπές αρχές με καθήκοντα μακροπροληπτικής εποπτείας, καθώς και η ΕΑΤ, καλούνται να υποβάλουν στο ΕΣΣΚ και στο Συμβούλιο εκθέσεις για τις ενέργειες στις οποίες προβαίνουν προς εφαρμογή της παρούσας σύστασης ή να αιτιολογούν επαρκώς τυχόν αδράνειά τους, σύμφωνα με το ακόλουθο χρονοδιάγραμμα:

                           α)

                           έως τις 31 Δεκεμβρίου 2015, οι εθνικές εποπτικές αρχές που είναι αρμόδιες για την εποπτεία των τραπεζών οφείλουν να διαβιβάσουν στο ΕΣΣΚ ενδιάμεση έκθεση με μία πρώτη αξιολόγηση των αποτελεσμάτων της εφαρμογής της σύστασης A σημεία 1 και 2·

                           β)

                           έως τις 31 Ιουλίου 2016 οι εθνικές εποπτικές αρχές που είναι αρμόδιες για την εποπτεία των τραπεζών οφείλουν να διαβιβάσουν στο ΕΣΣΚ και στο Συμβούλιο τελική έκθεση για τη σύσταση A σημεία 1 και 2·

                           γ)

                           έως τις 31 Δεκεμβρίου 2015 οι εθνικές εποπτικές αρχές και λοιπές αρχές με καθήκοντα μακροπροληπτικής εποπτείας οφείλουν να διαβιβάσουν στο ΕΣΣΚ ενδιάμεση έκθεση με μία πρώτη αξιολόγηση των αποτελεσμάτων της εφαρμογής της σύστασης A σημείο 3·

                           δ)

                           έως τις 30 Σεπτεμβρίου 2016 οι εθνικές εποπτικές αρχές και λοιπές αρχές με καθήκοντα μακροπροληπτικής εποπτείας οφείλουν να διαβιβάσουν στο ΕΣΣΚ και στο Συμβούλιο τελική έκθεση για τη σύσταση A σημείο 3·

                           ε)

                           έως τις 30 Ιουνίου 2014 η ΕΑΤ οφείλει να διαβιβάσει στο ΕΣΣΚ και στο Συμβούλιο τις κατευθυντήριες γραμμές που αναφέρονται στη σύσταση A σημείο 4·

                           στ)

                           έως τις 31 Μαρτίου 2017 η ΕΑΤ οφείλει να διαβιβάσει στο ΕΣΣΚ και στο Συμβούλιο έκθεση για την εφαρμογή της σύστασης A σημείο 5.».

      Φρανκφούρτη, 21 Μαρτίου 2016.

            Ο Πρόεδρος του ΕΣΣΚ

         Mario DRAGHI

      (1)  ΕΕ L 331 της 15.12.2010, σ. 1.

      (2)  ΕΕ C 58 της 24.2.2011, σ. 4.

      (3)  Σύσταση ΕΣΣΚ/2012/2 του Ευρωπαϊκού Συμβουλίου Συστημικού Κινδύνου, της 20ής Δεκεμβρίου 2012, σχετικά με τη χρηματοδότηση των πιστωτικών ιδρυμάτων (ΕΕ C 119 της 25.4.2013, σ. 1).


title: Σύσταση του Συμβουλίου, της 21ης Φεβρουαρίου 2017, για την απαλλαγή της Επιτροπής από την ευθύνη εκτέλεσης των εργασιών του Ευρωπαϊκού Ταμείου Ανάπτυξης (ενδέκατου ΕΤΑ) για το οικονομικό έτος 2015

text:
               23.2.2017

               EL

               Επίσημη Εφημερίδα της Ευρωπαϊκής Ένωσης

               C 58/4

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 21ης Φεβρουαρίου 2017
   για την απαλλαγή της Επιτροπής από την ευθύνη εκτέλεσης των εργασιών του Ευρωπαϊκού Ταμείου Ανάπτυξης (ενδέκατου ΕΤΑ) για το οικονομικό έτος 2015
   (2017/C 58/04)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τη συμφωνία εταιρικής σχέσης μεταξύ των μελών της ομάδας κρατών Αφρικής, Καραϊβικής και Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπεγράφη στο Κοτονού στις 23 Ιουνίου 2000 (1), όπως τροποποιήθηκε την τελευταία φορά,
   Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών της Ευρωπαϊκής Ένωσης συνελθόντων στο πλαίσιο του Συμβουλίου για τη χρηματοδότηση και τη διαχείριση των ενωσιακών ενισχύσεων εντός του πολυετούς χρηματοδοτικού πλαισίου για την περίοδο 20014-2020 βάσει της συμφωνίας εταιρικής σχέσης ΑΚΕ-ΕΕ, και την κατανομή της χρηματοδοτικής βοήθειας στις υπερπόντιες χώρες και εδάφη έναντι των οποίων εφαρμόζεται το Μέρος 4 της Συνθήκης για τη λειτουργία της Ευρωπαϊκής Ένωσης (2) («εσωτερική συμφωνία») με την οποία συστήνεται, μεταξύ άλλων, το ενδέκατο Ευρωπαϊκό Ταμείο Ανάπτυξης (ενδέκατο ΕΤΑ) και ιδίως το άρθρο 11 παράγραφος 7,
   Έχοντας υπόψη τον κανονισμό (ΕΕ) 2015/323 του Συμβουλίου, της 2ας Μαρτίου 2015, για τον δημοσιονομικό κανονισμό που εφαρμόζεται στο 11ο Ευρωπαϊκό Ταμείο Ανάπτυξης (3) δημοσιονομικό κανονισμό, και ιδίως τα άρθρα 43 έως 45 αυτού,
   Αφού εξέτασε τον λογαριασμό διαχείρισης και τον ισολογισμό της λειτουργίας του ενδέκατου ΕΤΑ, ως είχαν στις 31 Δεκεμβρίου 2015, καθώς και την ετήσια έκθεση του Ελεγκτικού Συνεδρίου σχετικά με τις δραστηριότητες που χρηματοδοτήθηκαν στο πλαίσιο του όγδοου, ένατου, δέκατου και ενδέκατου Ευρωπαϊκού Ταμείου Ανάπτυξης (ΕΤΑ) για το οικονομικό έτος 2015, μαζί με τις απαντήσεις της Επιτροπής (4) που περιέχονται στην εν λόγω ετήσια έκθεση,
   Εκτιμώντας τα ακόλουθα:

               (1)

               Βάσει του άρθρου 11 παράγραφος 7 της εσωτερικής συμφωνίας, η απαλλαγή από την ευθύνη για τη δημοσιονομική διαχείριση του ενδέκατου ΕΤΑ παρέχεται στην Επιτροπή από το Ευρωπαϊκό Κοινοβούλιο έπειτα από σύσταση του Συμβουλίου.

               (2)

               Η εκτέλεση των εργασιών του ενδέκατου ΕΤΑ από την Επιτροπή, κατά το οικονομικό έτος 2015, ήταν στο σύνολό της ικανοποιητική,

         ΣΥΝΙΣΤΑ στο Ευρωπαϊκό Κοινοβούλιο να απαλλάξει την Επιτροπή από την ευθύνη για την εκτέλεση των εργασιών του ενδέκατου ΕΤΑ για το οικονομικό έτος 2015.

      Βρυξέλλες, 21 Φεβρουαρίου 2017.

            Για το Συμβούλιο

            Ο Πρόεδρος

         E. SCICLUNA

      (1)  ΕΕ L 317 της 15.12.2000, σ. 3.

      (2)  ΕΕ L 210 της 6.8.2013, σ. 1.

      (3)  ΕΕ L 58 της 3.3.2015, σ. 17.

      (4)  ΕΕ C 375 της 13.10.2016, σ. 287.


title: Σύσταση για συσταση του Συμβουλίου για την έγκαιρη προειδοποίηση της Γαλλίας με σκοπό την πρόληψη της εμφάνισης υπερβολικού ελλείμματος και Πρόταση

text: ---pagebreak---  ---pagebreak---  ---pagebreak---  ---pagebreak---  ---pagebreak---  ---pagebreak---  ---pagebreak---  ---pagebreak---


title: Σύσταση του Συμβουλίου, της 14ης Ιουλίου 2015, σχετικά με το εθνικό πρόγραμμα μεταρρυθμίσεων της Πορτογαλίας για το 2015, στην οποία διατυπώνεται γνώμη του Συμβουλίου σχετικά με το πρόγραμμα σταθερότητας της Πορτογαλίας για το 2015

text:
               18.8.2015

               EL

               Επίσημη Εφημερίδα της Ευρωπαϊκής Ένωσης

               C 272/94

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 14ης Ιουλίου 2015
   σχετικά με το εθνικό πρόγραμμα μεταρρυθμίσεων της Πορτογαλίας για το 2015, στην οποία διατυπώνεται γνώμη του Συμβουλίου σχετικά με το πρόγραμμα σταθερότητας της Πορτογαλίας για το 2015
   (2015/C 272/25)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη Λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Στις 26 Μαρτίου 2010 το Ευρωπαϊκό Συμβούλιο συμφώνησε με την πρόταση της Επιτροπής να δρομολογηθεί νέα στρατηγική για την ανάπτυξη και την απασχόληση —με την ονομασία «Ευρώπη 2020»— η οποία να βασίζεται στον βελτιωμένο συντονισμό των οικονομικών πολιτικών. Η στρατηγική εστιάζει στα κύρια πεδία στα οποία απαιτούνται μέτρα για την τόνωση του δυναμικού της Ευρώπης για βιώσιμη ανάπτυξη και ανταγωνιστικότητα.

               (2)

               Βάσει των προτάσεων της Επιτροπής, το Συμβούλιο εξέδωσε στις 14 Ιουλίου 2015 σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης και στις 21 Οκτωβρίου 2010 απόφαση σχετικά με τις κατευθυντήριες γραμμές για τις πολιτικές απασχόλησης των κρατών μελών (3). Από κοινού αποτελούν τις «ολοκληρωμένες κατευθυντήριες γραμμές» τις οποίες τα κράτη μέλη κλήθηκαν να λάβουν υπόψη στις οικονομικές πολιτικές και τις πολιτικές απασχόλησης.

               (3)

               Στις 8 Ιουλίου 2014, το Συμβούλιο εξέδωσε σύσταση (4) σχετικά με το εθνικό πρόγραμμα μεταρρυθμίσεων της Πορτογαλίας για το 2014 και διατύπωσε τη γνώμη του σχετικά με το επικαιροποιημένο πρόγραμμα σταθερότητας της Πορτογαλίας για το 2014. Στις 28 Νοεμβρίου 2014, σύμφωνα με τον κανονισμό (ΕΕ) αριθ. 473/2013 του Ευρωπαϊκού Κοινοβουλίου και του Συμβουλίου (5), η Επιτροπή εξέδωσε γνώμη σχετικά με το σχέδιο προϋπολογισμού της Πορτογαλίας για το 2015.

               (4)

               Στις 28 Νοεμβρίου 2014 η Επιτροπή εξέδωσε την ετήσια επισκόπηση της ανάπτυξης, δίνοντας το εναρκτήριο λάκτισμα για το Ευρωπαϊκό Εξάμηνο του 2015 για τον συντονισμό των οικονομικών πολιτικών. Την ίδια ημέρα, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του μηχανισμού επαγρύπνησης, στην οποία διαπίστωσε ότι η Πορτογαλία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

               (5)

               Στις 18 Δεκεμβρίου 2014 το Ευρωπαϊκό Συμβούλιο ενέκρινε τις προτεραιότητες για την τόνωση των επενδύσεων, την εντατικοποίηση των διαρθρωτικών μεταρρυθμίσεων και την υλοποίηση υπεύθυνης και ευνοϊκής για την ανάπτυξη δημοσιονομικής εξυγίανσης.

               (6)

               Στις 26 Φεβρουαρίου 2015 η Επιτροπή δημοσίευσε την έκθεση χώρας του 2015 για την Πορτογαλία. Στην έκθεση αξιολογείται η πρόοδος που επετεύχθη από την Πορτογαλία σε σχέση με τις ειδικές για τη χώρα συστάσεις που εκδόθηκαν στις 8 Ιουλίου 2014. Η έκθεση περιλαμβάνει επίσης τα αποτελέσματα της εμπεριστατωμένης επισκόπησης δυνάμει του άρθρου 5 του κανονισμού (ΕΕ) αριθ. 1176/2011. Η ανάλυση της Επιτροπής οδηγεί στο συμπέρασμα ότι η Πορτογαλία αντιμετωπίζει υπερβολικές μακροοικονομικές ανισορροπίες που απαιτούν αποφασιστική δράση πολιτικής και ειδική παρακολούθηση. Είναι αλήθεια ότι έχει επιτευχθεί σημαντική πρόοδος μέσω του προγράμματος προσαρμογής, τόσο όσον αφορά την οικονομική προσαρμογή όσο και σε επίπεδο πολιτικών. Παρά τις προσπάθειες απομόχλευσης που παρατηρήθηκαν στα νοικοκυριά και στον τομέα των μη χρηματοπιστωτικών εταιρειών, εξακολουθούν να υφίστανται σημαντικοί κίνδυνοι, οι οποίοι συνδέονται με τα υψηλά επίπεδα εσωτερικού και εξωτερικού χρέους σε διάφορους τομείς και οι οποίοι χρήζουν ιδιαίτερης προσοχής. Ασκούνται επίσης ισχυρές πιέσεις απομόχλευσης σε μια συγκυρία χαμηλής ανάπτυξης, χαμηλού πληθωρισμού και υψηλής ανεργίας.

               (7)

               Στις 28 Απριλίου 2015 η Πορτογαλία υπέβαλε το εθνικό πρόγραμμα μεταρρυθμίσεων για το 2015 και το πρόγραμμα σταθερότητας για το 2015. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (8)

               Επί του παρόντος η Πορτογαλία υπάγεται στο διορθωτικό σκέλος του συμφώνου Σταθερότητας και Ανάπτυξης. Στο πρόγραμμα σταθερότητας του 2015 η κυβέρνηση σχεδιάζει να διορθώσει το υπερβολικό έλλειμμα έως το 2015, σύμφωνα με την προθεσμία που όρισε το Συμβούλιο. Προτίθεται να μειώσει το ονομαστικό έλλειμμα στο 2,7 % του ΑΕΠ το 2015 και σταδιακά να το μειώσει περαιτέρω στο 0,6 % του ΑΕΠ το 2018. Σύμφωνα με το πρόγραμμα σταθερότητας, η κυβέρνηση σχεδιάζει να επιτύχει τον μεσοπρόθεσμο στόχο, ήτοι διαρθρωτικό έλλειμμα 0,5 % του ΑΕΠ, το 2016. Ο δείκτης δημόσιου χρέους προς το ΑΕΠ αναμένεται να μειωθεί στο 124,2 % το 2015 και περαιτέρω στο 112,1 % περίπου το 2018. Το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις είναι ρεαλιστικό για το 2015 και 2016, αλλά μάλλον αισιόδοξο για το 2017 και το 2018, έτη για τα οποία έχουν επίσης εντοπιστεί ορισμένοι κίνδυνοι από το πορτογαλικό Συμβούλιο Δημόσιων Οικονομικών. Βάσει των εαρινών προβλέψεων της Επιτροπής για το 2015, η έγκαιρη και μόνιμη διόρθωση του υπερβολικού ελλείμματος έως το 2015 δεν έχει ακόμη εξασφαλιστεί, αλλά παραμένει εφικτή. Παράλληλα, η δημοσιονομική προσπάθεια είναι κατώτερη της συνιστώμενης από το Συμβούλιο. Εφόσον το υπερβολικό έλλειμμα διορθωθεί, από το 2016 η Πορτογαλία θα υπόκειται στο προληπτικό σκέλος του συμφώνου. Δεν έχουν ακόμη εξειδικευθεί επαρκώς και φαίνονται ανεπαρκή τα μέτρα βελτίωσης του ισοζυγίου για τη στήριξη των σχεδιαζόμενων στόχων για το έλλειμμα από το 2016 και μετά. Συνεπώς, φαίνεται ότι υπάρχει κίνδυνος σημαντικής απόκλισης από την απαιτούμενη προσαρμογή προς την επίτευξη του μεσοπρόθεσμου στόχου το 2016 και θα χρειαστεί να ληφθούν περαιτέρω διαρθρωτικά μέτρα. Με βάση την αξιολόγησή του όσον αφορά το πρόγραμμα σταθερότητας και λαμβανομένων υπόψη των εαρινών προβλέψεων της Επιτροπής για το 2015, το Συμβούλιο είναι της γνώμης ότι υπάρχει κίνδυνος μη συμμόρφωσης της Πορτογαλίας με τις διατάξεις του συμφώνου Σταθερότητας και Ανάπτυξης.

               (9)

               Η δημοσιονομική εξυγίανση πρέπει να υποστηρίζεται από αύξηση της αποτελεσματικότητας και της ποιότητας των δημόσιων δαπανών σε όλα τα επίπεδα της δημόσιας διοίκησης, καθώς και από περαιτέρω μεταρρυθμίσεις του συστήματος διαχείρισης των δημόσιων οικονομικών. Ειδικότερα, απαιτούνται περαιτέρω προσπάθειες για την εξασφάλιση αυστηρού ελέγχου των δαπανών με την επιβολή του νόμου για τον έλεγχο των αναλήψεων υποχρεώσεων και με την ενίσχυση της λογοδοσίας. Ο νόμος περί ενιαίου μισθολογίου δημοσιεύθηκε τον Σεπτέμβριο του 2014 και εφαρμόζεται από τον Ιανουάριο του 2015· η εφαρμογή του νομοθετικού διατάγματος περί της ενιαίας κλίμακας επιδομάτων βρίσκεται στο στάδιο της προετοιμασίας. Η αναδιάρθρωση των κρατικών επιχειρήσεων δεν έχει ολοκληρωθεί. Σημειώθηκε περιορισμένη πρόοδος στην εκπόνηση νέων συνολικών μέτρων στο πλαίσιο της συνεχιζόμενης μεταρρύθμισης του συνταξιοδοτικού συστήματος, μετά τις αποφάσεις του Συνταγματικού Δικαστηρίου τον Αύγουστο του 2014. Το φορολογικό σύστημα της Πορτογαλίας υπήρξε την τελευταία διετία αντικείμενο εκ βάθρων μεταρρύθμισης, που αφορούσε τον φόρο εισοδήματος εταιρειών, τον φόρο εισοδήματος φυσικών προσώπων και την περιβαλλοντική φορολογία. Ο συνολικός αντίκτυπος αυτής της μεταρρύθμισης θα πρέπει να αξιολογηθεί. Υπάρχουν μεγάλα περιθώρια για περαιτέρω μεταρρυθμίσεις με στόχο τον εκσυγχρονισμό των υπηρεσιών δημοσίων εσόδων και την περαιτέρω βελτίωση της συμμόρφωσης των φορολογουμένων.

               (10)

               Το σύστημα συλλογικών διαπραγματεύσεων υπέστη πρόσφατα αρκετές μεταρρυθμίσεις, αν και δεν προωθούν όλες την ευθυγράμμιση των μισθών με την παραγωγικότητα σε επίπεδο κλάδου και επιχειρήσεων. Η πρόκληση του συστήματος είναι να επιτρέπει στις επιχειρήσεις να προσαρμόζονται στις συγκεκριμένες περιστάσεις. Για την επίτευξη αυτού του στόχου απαιτείται η αποτελεσματική χρήση των υφιστάμενων διατάξεων ώστε, σε ειδικές περιστάσεις, να μπορούν οι επιχειρήσεις να παρεκκλίνουν από τις κλαδικές συλλογικές συμβάσεις. Παρά το πάγωμα των τελευταίων ετών, ο κατώτατος μισθός έχει αυξηθεί με πολύ ταχύτερους ρυθμούς από τον μέσο μισθό σε ονομαστικούς όρους από το 2008, ενώ το ποσοστό των εργαζομένων που καλύπτονται από τον κατώτατο μισθό αυξήθηκε από 5 % το 2005 σε 12,9 % το 2014.

               (11)

               Σημαντική πρόοδος έχει σημειωθεί όσον αφορά την εφαρμογή ενεργητικών πολιτικών στην αγορά εργασίας και τη μεταρρύθμιση των δημόσιων υπηρεσιών απασχόλησης. Εξακολουθούν, ωστόσο, να υπάρχουν προβλήματα όσον αφορά την προσέγγιση των νέων που βρίσκονται εκτός απασχόλησης, εκπαίδευσης ή κατάρτισης. Θα πρέπει να ενισχυθεί η ψηφιοποίηση των υπηρεσιών που είναι αρμόδιες για την αντιστοίχιση προσφοράς και ζήτησης στην αγορά εργασίας. Βασική πρόκληση παραμένει η διασφάλιση επαρκούς κάλυψης κοινωνικής πρόνοιας, ιδίως το καθεστώς ελάχιστου εισοδήματος. Ελαφρά πρόοδος σημειώθηκε όσον αφορά τη βελτίωση της ποιότητας και τη σύνδεση της εκπαίδευσης με την αγορά εργασίας. Η Πορτογαλία προέβη στη μεταρρύθμιση των προγραμμάτων σπουδών και των κανονισμών υπηρεσιακής κατάστασης των εκπαιδευτικών με στόχο τη βελτίωση της ποιότητας της εκπαίδευσης. Η χρήση του εργαλείου παρακολούθησης και η διαφοροποίηση των διαδρομών με νέα προγράμματα επαγγελματικής εκπαίδευσης και κατάρτισης αναμένεται να συμβάλει στην αντιμετώπιση του προβλήματος της πρόωρης εγκατάλειψης του σχολείου και στη βελτίωση των δεικτών επιδόσεων. Οι πρόσφατες μεταρρυθμίσεις αποσκοπούν στην αναβάθμιση του συστήματος επαγγελματικής εκπαίδευσης και κατάρτισης, αλλά πρόκληση παραμένει με ποιον τρόπο θα καταστεί περισσότερο ελκυστικό για τους σπουδαστές. Πρόκληση αποτελεί επίσης η μεταφορά και η ανταλλαγή γνώσεων μεταξύ ανώτατης εκπαίδευσης, επιχειρήσεων του ιδιωτικού τομέα και ερευνητικών οργανισμών.

               (12)

               Το υψηλό χρέος των πορτογαλικών επιχειρήσεων εξακολουθεί να επηρεάζει τις επιδόσεις τους και παρεμποδίζει τις νέες επενδύσεις, ενώ το χρέος των νοικοκυριών μειώθηκε αισθητά. Μετά τη διενέργεια συνολικής αξιολόγησης, η κεντρική τράπεζα ενίσχυσε την παρακολούθηση της ρευστότητας και της κεφαλαιακής θέσης των τραπεζών, ενώ αξιολόγησε επίσης τα σχέδια ανάκαμψης των τραπεζών. Το ποσοστό των μη εξυπηρετούμενων εταιρικών δανείων παραμένει υψηλό (άνω του 18 %) και συνιστά επιβάρυνση για τους ισολογισμούς των τραπεζών. Η μεταρρύθμιση του φόρου εισοδήματος εταιρειών που ξεκίνησε το 2014 ενισχύει τα όρια έκπτωσης από το φορολογητέο εισόδημα των καθαρών χρηματοοικονομικών εξόδων, αλλά όσον αφορά τη φορολογία των επιχειρήσεων θα μπορούσε να εξεταστεί περαιτέρω η ιδιαίτερα ευνοϊκή μεταχείριση του χρέους από τη νομοθεσία. Οι εταιρικές πλατφόρμες/διαδικασίες αναδιάρθρωσης PER και SIREVE σχεδιάζονται εκ νέου, με κύριο στόχο πλέον να βοηθήσουν τις βιώσιμες επιχειρήσεις να συνεχίσουν τη δραστηριότητά τους αντί να τεθούν υπό εκκαθάριση. Τα αριθμητικά στοιχεία της απομόχλευσης για το 2014 φανερώνουν σημαντική πρόοδο στην εφαρμογή μέτρων για τη μείωση της υπερχρέωσης των επιχειρήσεων. Το στρατηγικό σχέδιο για την αναδιάρθρωση του εταιρικού χρέους, το οποίο δημοσιεύτηκε τον Μάιο του 2014, αποκτά σταδιακά μορφή στη νομοθεσία χάρη σε μια σειρά μέτρων. Πρόοδος έχει επίσης σημειωθεί όσον αφορά τη διεύρυνση του φάσματος εναλλακτικών τρόπων χρηματοδότησης για μη χρηματοπιστωτικές επιχειρήσεις με την ενθάρρυνση των επενδύσεων σε ίδια κεφάλαια. Ο Οργανισμός Αναπτυξιακής Χρηματοδότησης, που συστάθηκε επίσημα τον Σεπτέμβριο του 2014, αποσκοπεί στην αντιμετώπιση ανεπαρκειών της αγοράς που περιορίζουν την πρόσβαση των ΜΜΕ σε χρηματοδότηση.

               (13)

               Υπάρχει περιθώριο ενίσχυσης των μέτρων αφενός για την αύξηση της αποτελεσματικότητας και της ποιότητας του δικαστικού συστήματος, ιδίως όσον αφορά την αξιολόγηση των δραστηριοτήτων των δικαστηρίων και τη χρήση επιγραμμικών εργαλείων, και αφετέρου για τη διενέργεια ερευνών μεταξύ χρηστών των δικαστηρίων ή επαγγελματιών νομικών. Σύμφωνα με τον πίνακα αποτελεσμάτων της ΕΕ στον τομέα της δικαιοσύνης για το 2015, οι διαδικασίες σε αστικές και εμπορικές υποθέσεις εξακολουθούν να είναι χρονοβόρες (386 ημέρες). Ο αριθμός των υποθέσεων εκτέλεσης εξακολουθεί να μειώνεται ελαφρά, ενώ ο χρόνος εκδίκασης παραμένει αυξημένος (1 045 ημέρες το 2014). Οι μεταρρυθμίσεις όσον αφορά τα φορολογικά και διοικητικά δικαστήρια προχωρούν με βραδύτερο ρυθμό σε σχέση με τις άλλες δικαστικές μεταρρυθμίσεις. Η αύξηση του αριθμού των υποθέσεων αφερεγγυότητας κατέστησε εμφανή την ανάγκη να ενισχυθούν οι πόροι και η κατάρτιση όσον αφορά τα πρωτοβάθμια δικαστήρια στον εν λόγω τομέα. Η ρευστότητα των επιχειρήσεων εξακολουθεί να επιδεινώνεται από μεγάλες καθυστερήσεις στις πληρωμές, ιδίως από τον δημόσιο τομέα. Δεν έχουν ληφθεί νέα μέτρα ούτε δεσμεύσεις για την αντιμετώπιση των καθυστερημένων πληρωμών. Δεν υπάρχει επαρκής διαφάνεια όσον αφορά τις συμπράξεις μεταξύ δημόσιου και ιδιωτικού τομέα σε τοπικό και περιφερειακό επίπεδο διακυβέρνησης, καθώς και στον τομέα των συμβάσεων παραχώρησης σε όλα τα επίπεδα. Η πρόληψη της διαφθοράς παρακωλύεται από την αναποτελεσματική εφαρμογή του υφιστάμενου νομικού πλαισίου, ενώ θα πρέπει να βελτιωθεί η παρακολούθηση, η εφαρμογή και η επιβολή κυρώσεων.

               (14)

               Η νέα ρυθμιστική αρχή μεταφορών δεν έχει ακόμη αναλάβει καθήκοντα. Τα μέτρα ελευθέρωσης των λιμενικών παραχωρήσεων, των σιδηροδρόμων και των μέσων μεταφοράς των μητροπολιτικών περιοχών προχωρούν με αργούς ρυθμούς, μην μπορώντας με τον τρόπο αυτό να τονώσουν τις επενδύσεις. Περιορισμένη πρόοδος σημειώθηκε στην εφαρμογή του μακροπρόθεσμου σχεδίου μεταφορών και του χρονοδιαγράμματος μεταρρυθμίσεων στον τομέα των λιμένων. Έχουν παρατηρηθεί καθυστερήσεις στις παραχωρήσεις στον τομέα των μεταφορών όσον αφορά τις μητροπολιτικές περιοχές της Λισαβόνας και του Πόρτο. Επιπλέον, περιορισμένη είναι η πρόοδος που σημειώθηκε κατά τις επαναδιαπραγματεύσεις παραχώρησης λιμένα, καθώς και στον κλάδο των σιδηροδρόμων. Σε εξέλιξη βρίσκεται η συγχώνευση μεταξύ των φορέων εκμετάλλευσης των σιδηροδρομικών (REFER) και των οδικών υποδομών (EP) με στόχο τη βελτίωση της οικονομικής βιωσιμότητας του νέου φορέα οδικών και σιδηροδρομικών υποδομών. Ο αριθμός του προσωπικού μειώθηκε στις κρατικές επιχειρήσεις του τομέα των μεταφορών.

               (15)

               Στο πλαίσιο του Ευρωπαϊκού Εξαμήνου, η Επιτροπή διενήργησε σφαιρική ανάλυση της οικονομικής πολιτικής της Πορτογαλίας και τη δημοσίευσε στην έκθεση του 2015 για τη χώρα. Προέβη επίσης σε αξιολόγηση του προγράμματος σταθερότητας και του εθνικού προγράμματος μεταρρυθμίσεων, καθώς και των επακόλουθων ενεργειών σε συνέχεια των συστάσεων που διατυπώθηκαν προς την Πορτογαλία τα προηγούμενα έτη. Έλαβε υπόψη όχι μόνον τη χρησιμότητά τους για την άσκηση βιώσιμης δημοσιονομικής και κοινωνικοοικονομικής πολιτικής στην Πορτογαλία, αλλά και το κατά πόσο συνάδουν με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 5 κατωτέρω.

               (16)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας και η γνώμη του (6) αντικατοπτρίζεται ιδίως στη σύσταση 1 κατωτέρω.

               (17)

               Υπό το πρίσμα της εμπεριστατωμένης επισκόπησης της Επιτροπής και της εν λόγω αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σταθερότητας. Οι συστάσεις που απηύθυνε σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στις συστάσεις 1 έως 4 κατωτέρω.

               (18)

               Στο πλαίσιο του Ευρωπαϊκού Εξαμήνου, η Επιτροπή διενήργησε επίσης ανάλυση της οικονομικής πολιτικής ολόκληρης της ζώνης του ευρώ. Βάσει της ανάλυσης αυτής, το Συμβούλιο απηύθυνε ειδικές συστάσεις προς τα κράτη μέλη που έχουν ως εθνικό νόμισμα το ευρώ (7). Ως κράτος που έχει νόμισμα το ευρώ, η Πορτογαλία θα πρέπει επίσης να εξασφαλίσει την πλήρη και έγκαιρη εφαρμογή των συστάσεων αυτών,

         ΣΥΝΙΣΤΑ στην Πορτογαλία να αναλάβει δράση το 2015 και το 2016 προκειμένου:

               1.

               Να διασφαλίσει τη μόνιμη διόρθωση του υπερβολικού ελλείμματος το 2015 με τη λήψη των αναγκαίων μέτρων. Να επιτύχει δημοσιονομική προσαρμογή 0,6 % του ΑΕΠ για την επίτευξη του μεσοπρόθεσμου στόχου το 2016. Να χρησιμοποιήσει τα απροσδόκητα κέρδη για να επιταχύνει τη μείωση του ελλείμματος και του χρέους. Να επιβάλει τον νόμο για τον έλεγχο των αναλήψεων υποχρεώσεων με στόχο τη βελτίωση του ελέγχου των δαπανών. Να βελτιώσει τη μεσοπρόθεσμη βιωσιμότητα του συνταξιοδοτικού συστήματος. Να διασφαλίσει την οικονομική βιωσιμότητα των κρατικών επιχειρήσεων. Να βελτιώσει περαιτέρω τη φορολογική συμμόρφωση και την αποτελεσματικότητα της φορολογικής διοίκησης.

               2.

               Να προωθήσει την ευθυγράμμιση των μισθών με την παραγωγικότητα, σε διαβούλευση με τους κοινωνικούς εταίρους και σύμφωνα με τις εθνικές πρακτικές, συνεκτιμώντας τις διαφορές όσον αφορά τις δεξιότητες και τις συνθήκες των τοπικών αγορών εργασίας, καθώς και τις αποκλίσεις όσον αφορά τις οικονομικές επιδόσεις ανά περιφέρειες, κλάδους και εταιρείες. Να διασφαλίσει ότι οι εξελίξεις όσον αφορά τον κατώτατο μισθό συνάδουν με τους στόχους της προώθησης της απασχόλησης και της ανταγωνιστικότητας.

               3.

               Να βελτιώσει την αποτελεσματικότητα των δημόσιων υπηρεσιών απασχόλησης, ιδίως με την αύξηση των προσπαθειών για την προσέγγιση των μη εγγεγραμμένων νέων. Να διασφαλίσει την αποτελεσματική ενεργοποίηση των δικαιούχων επιδομάτων και την επαρκή κάλυψη της κοινωνικής πρόνοιας, ιδίως του καθεστώτος ελάχιστου εισοδήματος.

               4.

               Να λάβει περαιτέρω μέτρα για τη μείωση της υπερχρέωσης των επιχειρήσεων, να επιλύσει το πρόβλημα του ποσοστού των μη εξυπηρετούμενων εταιρικών δανείων στις τράπεζες και να μειώσει την ευνοϊκή μεταχείριση του δανεισμού των επιχειρήσεων βάσει των φορολογικών διατάξεων. Να βελτιώσει την αποτελεσματικότητα των εργαλείων αναδιάρθρωσης χρέους για τις βιώσιμες επιχειρήσεις με τη θέσπιση κινήτρων για τη συμμετοχή των τραπεζών και των οφειλετών σε διαδικασίες αναδιάρθρωσης σε πρώιμο στάδιο.

               5.

               Να επιταχύνει τα μέτρα και να αυξήσει τη διαφάνεια όσον αφορά αφενός τις παραχωρήσεις, μεταξύ άλλων στον τομέα των μεταφορών, και αφετέρου τις συμπράξεις ιδιωτικού και δημόσιου τομέα σε τοπικό και περιφερειακό επίπεδο.

      Βρυξέλλες, 14 Ιουλίου 2015.

            Για το Συμβούλιο

            Ο Πρόεδρος

         P. GRAMEGNA

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  Διατηρούνται με την απόφαση 2014/322/ΕΕ του Συμβουλίου, της 6ης Μαΐου 2014, σχετικά με τις κατευθυντήριες γραμμές για τις πολιτικές απασχόλησης των κρατών μελών για το 2014 (ΕΕ L 165 της 4.6.2014, σ. 49).

      (4)  Σύσταση του Συμβουλίου, της 8ης Ιουλίου 2014, σχετικά με το εθνικό πρόγραμμα μεταρρυθμίσεων της Πορτογαλίας για το 2014 και τη διατύπωση γνώμης του Συμβουλίου για το πρόγραμμα σταθερότητας της Πορτογαλίας, 2014 (ΕΕ C 247 της 29.7.2014, σ. 102).

      (5)  Κανονισμός (ΕΕ) αριθ. 473/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, σχετικά με κοινές διατάξεις για την παρακολούθηση και την εκτίμηση των σχεδίων δημοσιονομικών προγραμμάτων και τη διασφάλιση της διόρθωσης του υπερβολικού ελλείμματος των κρατών μελών στη ζώνη του ευρώ (ΕΕ L 140 της 27.5.2013, σ. 11).

      (6)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.

      (7)  ΕΕ C 272 της 18.8.2015, σ. 98.


title: Σύσταση του Συμβουλίου, της 14ης Ιουλίου 2015, σχετικά με το εθνικό πρόγραμμα μεταρρυθμίσεων της Λιθουανίας για το 2015, στην οποία διατυπώνεται γνώμη του Συμβουλίου σχετικά με το πρόγραμμα σταθερότητας της Λιθουανίας για το 2015

text:
               18.8.2015

               EL

               Επίσημη Εφημερίδα της Ευρωπαϊκής Ένωσης

               C 272/70

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 14ης Ιουλίου 2015
   σχετικά με το εθνικό πρόγραμμα μεταρρυθμίσεων της Λιθουανίας για το 2015, στην οποία διατυπώνεται γνώμη του Συμβουλίου σχετικά με το πρόγραμμα σταθερότητας της Λιθουανίας για το 2015
   (2015/C 272/18)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της επιτροπής απασχόλησης,
   Έχοντας υπόψη τη γνώμη της οικονομικής και δημοσιονομικής επιτροπής,
   Έχοντας υπόψη τη γνώμη της επιτροπής κοινωνικής προστασίας,
   Έχοντας υπόψη τη γνώμη της επιτροπής οικονομικής πολιτικής,
   Εκτιμώντας τα ακόλουθα:

               (1)

               Στις 26 Μαρτίου 2010 το Ευρωπαϊκό Συμβούλιο συμφώνησε με την πρόταση της Επιτροπής να δρομολογηθεί νέα στρατηγική για την ανάπτυξη και την απασχόληση —με την ονομασία «Ευρώπη 2020»— που να βασίζεται σε ενισχυμένο συντονισμό των οικονομικών πολιτικών. Η στρατηγική επικεντρώνεται στους νευραλγικούς τομείς στους οποίους απαιτείται δράση ώστε να ενισχυθεί το δυναμικό βιώσιμης ανάπτυξης και ανταγωνιστικότητας της Ευρώπης.

               (2)

               Στις 14 Ιουλίου 2015, το Συμβούλιο Βάσει των προτάσεων της Επιτροπής, το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης και στις 21 Οκτωβρίου 2010 απόφαση σχετικά με τις κατευθυντήριες γραμμές για τις πολιτικές απασχόλησης των κρατών μελών (2). Οι δυο τους συναποτελούν τις «ολοκληρωμένες κατευθυντήριες γραμμές» τις οποίες τα κράτη μέλη κλήθηκαν να λάβουν υπόψη στις εθνικές οικονομικές πολιτικές και τις πολιτικές απασχόλησης.

               (3)

               Στις 8 Ιουλίου 2014 το Συμβούλιο εξέδωσε σύσταση (3) σχετικά με το εθνικό πρόγραμμα μεταρρυθμίσεων της Λιθουανίας για το 2014 και εξέδωσε τη γνώμη του σχετικά με το επικαιροποιημένο πρόγραμμα σύγκλισης της Λιθουανίας για το 2014.

               (4)

               Στις 28 Νοεμβρίου 2014 η Επιτροπή εξέδωσε την ετήσια επισκόπηση της ανάπτυξης, δίνοντας το εναρκτήριο λάκτισμα για το ευρωπαϊκό εξάμηνο του 2015 για τον συντονισμό των οικονομικών πολιτικών. Την ίδια ημέρα, βάσει του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου (4), η Επιτροπή εξέδωσε την έκθεση του μηχανισμού επαγρύπνησης, στην οποία η Λιθουανία δεν προσδιορίζεται ως ένα από τα κράτη μέλη για τα οποία θα διενεργηθεί εμπεριστατωμένη επισκόπηση.

               (5)

               Στις 18 Δεκεμβρίου 2014 το Ευρωπαϊκό Συμβούλιο ενέκρινε τις προτεραιότητες για την τόνωση των επενδύσεων, την εντατικοποίηση των διαρθρωτικών μεταρρυθμίσεων και την υλοποίηση υπεύθυνης και ευνοϊκής για την ανάπτυξη δημοσιονομικής εξυγίανσης.

               (6)

               Στις 26 Φεβρουαρίου 2015 η Επιτροπή δημοσίευσε την έκθεσή της για τη Λιθουανία για το 2015. Στην έκθεση αυτή αξιολογήθηκε η πρόοδος της Λιθουανίας σε σχέση με τις ειδικές για τη χώρα συστάσεις που είχαν εγκριθεί στις 8 Ιουλίου 2014.

               (7)

               Στις 13 Απριλίου 2015 η Λιθουανία υπέβαλε το εθνικό πρόγραμμα μεταρρυθμίσεων για το 2015 και στις 30 Απριλίου 2015 το πρόγραμμα σταθερότητας του 2015. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (8)

               Η Λιθουανία επί του παρόντος υπάγεται στο προληπτικό σκέλος του συμφώνου σταθερότητας και ανάπτυξης. Στο οικείο πρόγραμμα σταθερότητας η Λιθουανία έχει ζητήσει την εφαρμογή της ρήτρας μεταρρύθμισης του συνταξιοδοτικού συστήματος. Η Λιθουανία εκτιμά το δημοσιονομικό κόστος της μεταρρύθμισης του συνταξιοδοτικού συστήματος σε 0,1 % του ΑΕΠ το 2016. Με την επιφύλαξη επιβεβαίωσης από την Eurostat ότι η μεταρρύθμιση του συνταξιοδοτικού συστήματος πληροί τις αναγκαίες προϋποθέσεις, και λαμβάνοντας υπόψη ότι διατηρείται ένα κατάλληλο περιθώριο ασφαλείας όσον αφορά την τιμή αναφοράς για το έλλειμμα, το Συμβούλιο είναι της γνώμης ότι η Λιθουανία θα μπορούσε να επωφεληθεί το 2016 από την αιτούμενη προσωρινή απόκλιση από την απαιτούμενη πορεία προσαρμογής προς την επίτευξη του μεσοπρόθεσμου στόχου. Με το πρόγραμμα σταθερότητας η κυβέρνηση σχεδιάζει να μειώσει το ονομαστικό έλλειμμα στο 1,2 % του ΑΕΠ το 2015 και να το μετατρέψει σε πλεόνασμα ύψους 0,7 % του ΑΕΠ μέχρι το 2018. Η κυβέρνηση προτίθεται να παραμείνει στον μεσοπρόθεσμο δημοσιονομικό στόχο —διαρθρωτικό έλλειμμα 1 % του ΑΕΠ— καθ' όλη την περίοδο αναφοράς του προγράμματος. Σύμφωνα με το πρόγραμμα σταθερότητας, ο δείκτης δημόσιου χρέους προς το ΑΕΠ αναμένεται να κορυφωθεί στο 42,2 % το 2015 και να υποχωρήσει στο 32,9 % το 2018. Το μακροοικονομικό σενάριο στο οποίο στηρίζονται οι προβλέψεις του προϋπολογισμού είναι ρεαλιστικό. Ωστόσο, τα μέτρα για τη στήριξη των σχεδιαζόμενων στόχων για το έλλειμμα από το 2016 και μετά δεν έχουν προσδιοριστεί επαρκώς. Με βάση τις εαρινές προβλέψεις της Επιτροπής του 2015, υπάρχει κίνδυνος να σημειωθεί κάποια απόκλιση από την απαιτούμενη προσαρμογή προς τον μεσοπρόθεσμο στόχο το 2015 λόγω της υπέρβασης κατά 0,3 % του ΑΕΠ της αύξησης των καθαρών δαπανών σε σχέση με το ποσοστό αναφοράς. Για την περίοδο 2015-2016 τόσο το διαρθρωτικό ισοζύγιο όσο και η αύξηση των δαπανών αποκλίνουν σημαντικά από την απαιτούμενη πορεία προσαρμογής, πράγμα που υποδηλώνει κίνδυνο σημαντικής απόκλισης το 2016. Ως εκ τούτου, θα χρειασθούν περαιτέρω μέτρα και για τα δύο έτη. Με βάση την εκ μέρους του αξιολόγηση του προγράμματος σταθερότητας και λαμβάνοντας υπόψη τις εαρινές προβλέψεις του 2015 της Επιτροπής, το Συμβούλιο είναι της γνώμης ότι υπάρχει κίνδυνος ότι η Λιθουανία δεν θα συμμορφωθεί με τις διατάξεις του συμφώνου σταθερότητας και ανάπτυξης. Επιπλέον, παρά την πρόοδο που σημειώθηκε πρόσφατα, το παρόν δημοσιονομικό πλαίσιο θα πρέπει να βελτιωθεί περαιτέρω με την ενίσχυση του δεσμευτικού χαρακτήρα και τη διασφάλιση της πλήρους συνοχής με τις φορολογικές διατάξεις της ΕΕ. Τα φορολογικά έσοδα της Λιθουανίας εξαρτώνται σε μεγάλο βαθμό από την έμμεση φορολογία και τη φορολόγηση της εργασίας, ενώ τα έσοδα από περιβαλλοντικούς φόρους και τη φορολόγηση του πλούτου εξακολουθούν να είναι πολύ χαμηλά. Η Λιθουανία εξακολουθεί να αντιμετωπίζει προκλήσεις στον τομέα της φορολογικής συμμόρφωσης, ιδίως σε σχέση με τον ΦΠΑ.

               (9)

               Η Λιθουανία αντιμετωπίζει μια σημαντική μείωση του πληθυσμού σε ηλικία εργασίας, που οφείλεται στη δημογραφία, τη μετανάστευση και την ανεπαρκή απόδοση του συστήματος υγειονομικής περίθαλψης. Το σταθερά χαμηλό επίπεδο συμμετοχής στη διά βίου μάθηση δεν συμβάλλει στην ενίσχυση του ανθρώπινου κεφαλαίου, τη βελτίωση της απασχολησιμότητας και την αύξηση της παραγωγικότητας. Τα σχολεία έχουν άνω του μέσου όρου ποσοστό ατόμων με χαμηλές επιδόσεις σε βασικές δεξιότητες, πράγμα που δείχνει την ανάγκη για τον εκσυγχρονισμό της κατάρτισης των εκπαιδευτικών και την προώθηση της συνεχούς επαγγελματικής εξέλιξης. Η εκπαίδευση και κατάρτιση που προσφέρεται δεν σχετίζεται πάντοτε με την αγορά εργασίας. Το ποσοστό σπουδαστών που παρακολουθούν προγράμματα επαγγελματικής εκπαίδευσης και κατάρτισης στη δευτεροβάθμια εκπαίδευση είναι χαμηλό. Η Λιθουανία έχει λάβει μέτρα για τη βελτίωση και τη διεύρυνση της μαθητείας και της μάθησης με βάση την εργασία, αλλά ο αριθμός και η ποιότητα αυτών των προγραμμάτων ακόμη δεν επαρκούν. Ο αριθμός των νοσοκομειακών κλινών κατά κεφαλήν παραμένει υψηλός σε σχέση με την υπόλοιπη Ένωση και δείχνει ότι μπορεί να υπάρχουν ανισορροπίες στην παροχή υγειονομικής περίθαλψης. Ταυτόχρονα, οι συνολικές δημόσιες επενδύσεις στον τομέα της υγειονομικής περίθαλψης παραμένουν χαμηλές. Η αναφερθείσα μεγάλη συχνότητα των άτυπων πληρωμών για υπηρεσίες υγειονομικής περίθαλψης, καθώς και οι ανησυχίες σχετικά με τη διαφθορά στις δημόσιες συμβάσεις προμηθειών για ιατρικά προϊόντα, καταδεικνύουν την ανάγκη να βελτιωθεί η διακυβέρνηση του συστήματος υγειονομικής περίθαλψης.

               (10)

               Τα μέτρα μεταρρύθμισης του συνταξιοδοτικού συστήματος που έχουν εκδοθεί δεν είναι επαρκή για την αντιμετώπιση του ζητήματος της μεσοπρόθεσμης βιωσιμότητας του συνταξιοδοτικού συστήματος. Το νόμιμο όριο ηλικίας συνταξιοδότησης θα αυξηθεί σταδιακά κατά την περίοδο έως το 2026, αλλά το συνταξιοδοτικό σύστημα δεν λαμβάνει υπόψη τους δείκτες του προσδόκιμου ζωής. Επιπλέον, οι κανόνες για την τιμαριθμική αναπροσαρμογή των συντάξεων δεν είναι σαφείς. Η χαμηλή συμμετοχή σε εθελοντικά συστήματα αποταμίευσης-συνταξιοδότησης και η απουσία επαγγελματικών συνταξιοδοτικών συστημάτων θέτει σε κίνδυνο τη μελλοντική επάρκεια των συντάξεων. Η κυβέρνηση προτίθεται να εφαρμόσει μια συνολική μεταρρύθμιση του συνταξιοδοτικού συστήματος, ως μέρος ενός ευρύτερου «νέου κοινωνικού μοντέλου». Ωστόσο η στρατηγική αυτή δεν έχει ακόμη οριστικοποιηθεί και εγκριθεί, και θα πρέπει πρώτα να ολοκληρωθεί η διαβούλευση με τους κοινωνικούς εταίρους. Η Λιθουανία θέσπισε οικονομικά μέτρα στήριξης για τους ηλικιωμένους και οικονομικά κίνητρα για την απασχόληση ηλικιωμένων εργαζομένων. Ωστόσο, δεν υπάρχει ακόμη μια ολοκληρωμένη στρατηγική για την ενεργό γήρανση.

               (11)

               Πάνω από το 30 % του πληθυσμού της Λιθουανίας αντιμετωπίζει τον κίνδυνο της φτώχειας ή του κοινωνικού αποκλεισμού. Η μεταρρύθμιση του συστήματος χρηματικής κοινωνικής αρωγής, σε συνδυασμό με τα αποτελέσματα της βελτίωσης της οικονομικής κατάστασης, είχε ως αποτέλεσμα τη σημαντική μείωση των δαπανών και του αριθμού των δικαιούχων της κοινωνικής πρόνοιας. Τα ενεργητικά μέτρα για την αγορά εργασίας και άλλες υπηρεσίες για τη στήριξη των δικαιούχων, εξακολουθούν να είναι ωστόσο περιορισμένα.

               (12)

               Η Λιθουανία έχει σημειώσει σημαντική πρόοδο σχετικά με τη μεταρρύθμιση των κρατικών επιχειρήσεων και έχει θεσπίσει νομοθεσία για να διασφαλιστεί ότι οι μεταρρυθμίσεις θα έχουν διαρκή αποτελέσματα. Η κυβέρνηση έχει ολοκληρώσει τον διαχωρισμό μεταξύ εμπορικών και μη εμπορικών δραστηριοτήτων, οι οποίες αναφέρονται τώρα σε ετήσιες εκθέσεις. Οι υπόλοιπες κρατικές εταιρείες υποχρεούνται να ορίσουν ανεξάρτητα μέλη του διοικητικού συμβουλίου έως το τέλος Σεπτεμβρίου 2015.

               (13)

               Στο πλαίσιο του ευρωπαϊκού εξαμήνου η Επιτροπή προέβη σε συνολική ανάλυση της οικονομικής πολιτικής της Λιθουανίας και τη δημοσίευσε στην έκθεσή της για τη χώρα για το 2015. Αξιολόγησε επίσης το πρόγραμμα σταθερότητας και το εθνικό πρόγραμμα μεταρρυθμίσεων, καθώς και τη συνέχεια που δόθηκε στις συστάσεις που είχαν απευθυνθεί στην Λιθουανία κατά τα προηγούμενα έτη. Έλαβε υπόψη όχι μόνο τη σημασία τους για μια διατηρήσιμη δημοσιονομική και κοινωνικοοικονομική πολιτική στην Λιθουανία, αλλά και το κατά πόσο συνάδουν με τους κανόνες και τις κατευθύνσεις της ΕΕ, δεδομένης της ανάγκης να ενισχυθεί η συνολική οικονομική διακυβέρνηση της Ένωσης με την παροχή εισροών σε επίπεδο ΕΕ για μελλοντικές εθνικές αποφάσεις. Οι συστάσεις στο πλαίσιο του ευρωπαϊκού εξαμήνου αποτυπώνονται στις συστάσεις 1 έως 3 κατωτέρω.

               (14)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας και η γνώμη του (5) αντικατοπτρίζεται ιδίως στη σύσταση 1 κατωτέρω.

               (15)

               Στο πλαίσιο του ευρωπαϊκού εξαμήνου η Επιτροπή διενήργησε επίσης ανάλυση της οικονομικής πολιτικής ολόκληρης της ζώνης του ευρώ. Βάσει της ανάλυσης αυτής, το Συμβούλιο απηύθυνε ειδικές συστάσεις προς τα κράτη μέλη που έχουν ως εθνικό νόμισμα το ευρώ (6). Ως χώρα που έχει ως εθνικό νόμισμα το ευρώ, η Λιθουανία θα πρέπει επίσης να εξασφαλίσει την πλήρη και έγκαιρη εφαρμογή των εν λόγω συστάσεων,

         ΣΥΝΙΣΤΑ στη Λιθουανία να αναλάβει δράση το 2015 και το 2016 με στόχο τα εξής:

               1.

               Να αποφύγει την απόκλιση από τον μεσοπρόθεσμο δημοσιονομικό στόχο το 2015 και να διασφαλίσει ότι η απόκλιση το 2016 θα περιορίζεται στο επιτρεπόμενο όριο που συνδέεται με τη συστημική μεταρρύθμιση του συνταξιοδοτικού καθεστώτος. Να διευρύνει τη φορολογική βάση και να βελτιώσει τη φορολογική συμμόρφωση.

               2.

               Να αντιμετωπίσει το πρόβλημα της συρρίκνωσης του πληθυσμού σε ηλικία εργασίας, βελτιώνοντας τη διασύνδεση της εκπαίδευσης με την αγορά εργασίας, αυξάνοντας την επίτευξη βασικών δεξιοτήτων και βελτιώνοντας τις επιδόσεις του συστήματος υγειονομικής περίθαλψης· να μειώσει την υψηλή φορολογική επιβάρυνση για τους χαμηλόμισθους εργαζομένους, με μετατόπιση του φορολογικού βάρους προς άλλες πηγές που είναι λιγότερο επιζήμιες για την ανάπτυξη.

               3.

               Να θεσπίσει μια ολοκληρωμένη μεταρρύθμιση του συνταξιοδοτικού συστήματος, η οποία θα αντιμετωπίζει επίσης το πρόβλημα της επίτευξης επάρκειας των συντάξεων. Να βελτιώσει την κάλυψη και την επάρκεια των επιδομάτων ανεργίας και των χρηματικών παροχών κοινωνικής πρόνοιας και να βελτιώσει την απασχολησιμότητα των ατόμων που αναζητούν εργασία.

      Βρυξέλλες, 14 Ιουλίου 2015.

            Για το Συμβούλιο

            Ο Πρόεδρος

         P. GRAMEGNA

      (1)  ΕΕ L 209 της 2.8.1997, σ. 1.

      (2)  Διατηρούνται με την απόφαση 2014/322/ΕΕ του Συμβουλίου, της 6ης Μαΐου 2014, σχετικά με τις κατευθυντήριες γραμμές για τις πολιτικές απασχόλησης των κρατών μελών για το 2014 (ΕΕ L 165 της 4.6.2014, σ. 49).

      (3)  Σύσταση του Συμβουλίου της 8ης Ιουλίου 2014 σχετικά με το εθνικό πρόγραμμα μεταρρυθμίσεων της Λιθουανίας για το 2014 και τη διατύπωση γνώμης του Συμβουλίου για το πρόγραμμα σύγκλισης της Λιθουανίας, 2014 (ΕΕ C 247 της 29.7.2014, σ. 67).

      (4)  Κανονισμός (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (ΕΕ L 306 της 23.11.2011, σ. 25).

      (5)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.

      (6)  ΕΕ C 272 της 18.8.2015, σ. 98.


title: Σύσταση της Επιτροπής, της 11ης Οκτωβρίου 2007 , σχετικά με το ηλεκτρονικό δίκτυο των επίσημα καθορισμένων μηχανισμών κεντρικής αποθήκευσης των ρυθμιζόμενων πληροφοριών που αναφέρονται στην οδηγία 2004/109/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό Ε(2007) 4607] (Κείμενο που παρουσιάζει ενδιαφέρον για τον ΕΟΧ)

text:
               12.10.2007

               EL

               Επίσημη Εφημερίδα της Ευρωπαϊκής Ένωσης

               L 267/16

      ΣΫΣΤΑΣΗ ΤΗΣ ΕΠΙΤΡΟΠΉΣ

   της 11ης Οκτωβρίου 2007
   σχετικά με το ηλεκτρονικό δίκτυο των επίσημα καθορισμένων μηχανισμών κεντρικής αποθήκευσης των ρυθμιζόμενων πληροφοριών που αναφέρονται στην οδηγία 2004/109/ΕΚ του Ευρωπαϊκού Κοινοβουλίου και του Συμβουλίου
   [κοινοποιηθείσα υπό τον αριθμό Ε(2007) 4607]
   (Κείμενο που παρουσιάζει ενδιαφέρον για τον ΕΟΧ)
   (2007/657/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 211 δεύτερη περίπτωση,
   Εκτιμώντας τα ακόλουθα:

               (1)

               Η οδηγία 2004/109/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004, για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά και για την τροποποίηση της οδηγίας 2001/34/ΕΚ (1) ζητά η πρόσβαση των επενδυτών σε πληροφορίες σχετικά με εκδότες να οργανωθεί περισσότερο σε κοινοτικό επίπεδο προκειμένου να προαχθεί ενεργά η ολοκλήρωση των ευρωπαϊκών κεφαλαιαγορών.

               (2)

               Η οδηγία 2004/109/ΕΚ υποχρεώνει τις αρμόδιες αρχές των κρατών μελών να εκπονήσουν κατευθυντήριες γραμμές με σκοπό την περαιτέρω διευκόλυνση της πρόσβασης του κοινού σε πληροφορίες που κοινολογούνται βάσει των οδηγιών 2003/6/ΕΚ του Ευρωπαϊκού Κοινοβουλίου και του Συμβουλίου, της 28ης Ιανουαρίου 2003 (2), 2003/71/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003 (3) και 2004/109/ΕΚ του Ευρωπαϊκού Κοινοβουλίου και του Συμβουλίου, καθώς και να δημιουργήσουν ένα ενιαίο ηλεκτρονικό δίκτυο (στο εξής «ηλεκτρονικό δίκτυο») ή κοινή βάση ηλεκτρονικών δικτύων μεταξύ των κρατών μελών που θα συνδέει τους διάφορους μηχανισμούς που καθορίζονται σε εθνικό επίπεδο για την αποθήκευση τέτοιου είδους πληροφοριών (στο εξής «μηχανισμοί αποθήκευσης»).

               (3)

               Οι αρμόδιες αρχές των κρατών μελών ενέκριναν, στο πλαίσιο της Επιτροπής των Ευρωπαϊκών Ρυθμιστικών Αρχών των Αγορών Κινητών Αξιών (ΕΕΡΑΑΚΑ) που συστάθηκε με την απόφαση 2001/527/ΕΚ (4), γνωμοδότηση προς την Ευρωπαϊκή Επιτροπή με ημερομηνία 30 Ιουνίου 2006, με την οποία εξέφραζαν την προτίμησή τους για ένα απλό ηλεκτρονικό δίκτυο που θα συνδέει τους μηχανισμούς αποθήκευσης. Η πρόσβαση στο δίκτυο αυτό θα μπορούσε να γίνεται μέσω κοινής διεπαφής, η οποία θα περιελάμβανε κατάλογο με όλες τις εισηγμένες εταιρίες της Κοινότητας και θα ανακατεύθυνε το χρήστη στον δικτυακό τόπο του σχετικού μηχανισμού αποθήκευσης. Τα συναφή δεδομένα θα παρέμεναν έτσι αποθηκευμένα σε εθνικό επίπεδο χωρίς να απαιτείται η δημιουργία μιας κοινής υποδομής που θα έπρεπε να αναπαράγει όλες τις σχετικές πληροφορίες που τηρούνται σε εθνικό επίπεδο, επισύροντας υπερβολικές πρόσθετες δαπάνες.

               (4)

               Κρίνεται σκόπιμο να εφαρμοστούν στην παρούσα φάση εθελοντικά πρότυπα ώστε να διασφαλίζεται η απαραίτητη ευελιξία για τους μηχανισμούς αποθήκευσης στην προσπάθεια προσαρμογής τους στη λειτουργία του ηλεκτρονικού δικτύου.

               (5)

               Είναι επιθυμητό να μπορούν οι μηχανισμοί αποθήκευσης να διασυνδέονται ηλεκτρονικά μεταξύ τους προκειμένου οι επενδυτές και λοιποί ενδιαφερόμενοι να μπορούν να έχουν εύκολη πρόσβαση σε χρηματοοικονομικές πληροφορίες σχετικά με εισηγμένες εταιρίες της Κοινότητας. Η ταχεία σύσταση ενός τέτοιου ηλεκτρονικού δικτύου προϋποθέτει την εφαρμογή απλών όρων, όπως αυτών που προτείνουν οι αρμόδιες αρχές των κρατών μελών. Ένα απλό δίκτυο θα επέτρεπε επίσης την παροχή υπηρεσιών προστιθέμενης αξίας στους επενδυτές.

               (6)

               Προκειμένου να διευκολύνεται η πρόσβαση των επενδυτών σε χρηματοοικονομικές πληροφορίες για εισηγμένες εταιρίες, οι μηχανισμοί αποθήκευσης πρέπει να ενσωματώνουν, όποτε αυτό είναι εφικτό, συναφείς χρηματοοικονομικές πληροφορίες που κοινολογούνται από τους εκδότες σύμφωνα με άλλες κοινοτικές ή εθνικές πράξεις.

               (7)

               Προκειμένου να δρομολογηθεί αποτελεσματικά η σύσταση του ηλεκτρονικού δικτύου, οι αρμόδιες αρχές των κρατών μελών, στο πλαίσιο της ΕΕΡΑΑΚΑ και σε στενή συνεργασία με τους μηχανισμούς αποθήκευσης, πρέπει να εκπονήσουν συμφωνία διαχείρισης δικτύου, η οποία θα περιλαμβάνει τις βασικές προϋποθέσεις για τη δημιουργία, τη λειτουργία και τη χρηματοδότηση του ηλεκτρονικού δικτύου και κυρίως τον διορισμό ενός φορέα που θα επιφορτιστεί με την καθημερινή διαχείριση του δικτύου.

               (8)

               Είναι σημαντικό να μπορούν οι μηχανισμοί αποθήκευσης να καθορίζουν ελεύθερα την τιμολογιακή τους πολιτική ώστε να διασφαλίζουν την οικονομική τους βιωσιμότητα. Ταυτόχρονα, δεν πρέπει να κάνουν διακρίσεις στην τιμολογιακή τους πολιτική μεταξύ των χρηστών του ηλεκτρονικού δικτύου και των χρηστών που έχουν πρόσβαση στον μηχανισμό αποθήκευσης σε εθνικό επίπεδο.

               (9)

               Για τη σωστή λειτουργία του ηλεκτρονικού δικτύου, και προκειμένου να διασφαλίζεται η παροχή εφάμιλλων υπηρεσιών σε όλους τους χρήστες του δικτύου εντός της Κοινότητας, απαιτούνται ελάχιστα πρότυπα ποιότητας για την αποθήκευση των ρυθμιζόμενων πληροφοριών σε εθνικό επίπεδο. Είναι σημαντικό να διασφαλίζεται από τους μηχανισμούς αποθήκευσης επαρκής ασφάλεια σε ό,τι αφορά την ανακοίνωση, αποθήκευση και πρόσβαση σε στοιχεία. Εξίσου σημαντικό είναι να θεσπιστούν συστήματα που να εγγυώνται με βεβαιότητα την πηγή και το περιεχόμενο των πληροφοριών που καταχωρούνται από τους μηχανισμούς αποθήκευσης. Προκειμένου να διευκολύνεται η αυτόματη ηλεκτρονική καταγραφή, η σήμανση ημερομηνίας και ώρας και η περαιτέρω επεξεργασία των καταχωρούμενων πληροφοριών, οι μηχανισμοί αποθήκευσης πρέπει να εξετάσουν το ενδεχόμενο υποχρεωτικής εφαρμογής των κατάλληλων μορφοτύπων και προτύπων. Επιπλέον, για τη διευκόλυνση της πρόσβασης στις πληροφορίες που αποθηκεύονται από τελικούς χρήστες, πρέπει να προβλέπονται τα κατάλληλα μέσα αναζήτησης και υποστήριξη συντήρησης. Για να διασφαλίζεται υψηλότερος βαθμός συνεκτικότητας για το σύστημα, τα πρότυπα πρέπει, στο μέγιστο δυνατό βαθμό, να είναι τα ίδια τόσο για τους μηχανισμούς αποθήκευσης που συμμετέχουν στο δίκτυο όσο και για τον φορέα που θα αναλάβει τη διαχείριση του δικτύου σε καθημερινή βάση.

               (10)

               Μια σταδιακή προσέγγιση φαίνεται να είναι απαραίτητη προκειμένου να διασφαλιστεί ότι το ηλεκτρονικό δίκτυο των μηχανισμών αποθήκευσης θα είναι σε θέση να ανταποκριθεί στις απαιτήσεις των εκδοτών και επενδυτών σε μακροχρόνια βάση, παρέχοντας κυρίως τη δυνατότητα ενός εικονικού ενιαίου σημείου εξυπηρέτησης για εύκολη πρόσβαση σε χρηματοοικονομικές πληροφορίες που κοινολογούνται από εισηγμένες εταιρίες. Επομένως, κρίνεται σκόπιμο να εξεταστούν πιθανές λύσεις για ενδεχόμενη ενδυνάμωση του δικτύου στο μέλλον. Προκειμένου να διασφαλίζεται συνεκτικότητα με την αρχική σύσταση του δικτύου, οι λύσεις αυτές πρέπει να εξεταστούν από τις αρμόδιες αρχές των κρατών μελών στο πλαίσιο της ΕΕΡΑΑΚΑ. Το συγκεκριμένο έργο πρέπει να περιλαμβάνει τουλάχιστον εξέταση της δυνατότητας σύνδεσης του εν λόγω ηλεκτρονικού δικτύου με το ηλεκτρονικό δίκτυο των εθνικών μητρώων εταιρειών βάσει της πρώτης οδηγίας 68/151/ΕΟΚ του Συμβουλίου, της 9ης Μαρτίου 1968, περί συντονισμού των εγγυήσεων που απαιτούνται στα κράτη μέλη εκ μέρους των εταιριών, κατά την έννοια του άρθρου 58 παράγραφος 2 της συνθήκης, για την προστασία των συμφερόντων των εταίρων και των τρίτων με σκοπό να καταστούν οι εγγυήσεις αυτές ισοδύναμες σε ολόκληρη την Κοινότητα (5).

               (11)

               Προκειμένου να μπορεί η Επιτροπή να παρακολουθεί εκ του σύνεγγυς την κατάσταση και να αξιολογεί την ανάγκη για περαιτέρω μέτρα, περιλαμβανομένης της δυνατότητας να εγκρίνει εκτελεστικά μέτρα σύμφωνα με το άρθρο 22 παράγραφος 2 της οδηγίας 2004/109/ΕΚ, τα κράτη μέλη πρέπει να παράσχουν στην Επιτροπή τις σχετικές πληροφορίες,

         ΣΥΝΙΣΤΑ:
   ΚΕΦΑΛΑΙΟ I
   ΑΝΤΙΚΕΙΜΕΝΟ

               1.

               Στόχος της παρούσας σύστασης είναι να ενθαρρύνει τα κράτη μέλη να διασφαλίσουν τη λήψη των απαραίτητων μέτρων για την αποτελεσματική διασύνδεση των επίσημα καθορισμένων μηχανισμών για την κεντρική αποθήκευση των ρυθμιζόμενων πληροφοριών, όπως αναφέρονται στο άρθρο 21 παράγραφος 2 της οδηγίας 2004/109/ΕΚ (στο εξής «μηχανισμοί αποθήκευσης»), σε ένα ενιαίο ηλεκτρονικό δίκτυο εντός της Κοινότητας, όπως αναφέρεται στο άρθρο 22 παράγραφος 1 δεύτερο εδάφιο στοιχείο β) της εν λόγω οδηγίας (στο εξής «ηλεκτρονικό δίκτυο»).

         ΚΕΦΑΛΑΙΟ II
   ΤΟ ΗΛΕΚΤΡΟΝΙΚΟ ΔΙΚΤΥΟ
   2.   Η συμφωνία διαχείρισης του ηλεκτρονικού δικτύου

               2.1.

               Τα κράτη μέλη πρέπει να διευκολύνουν τη σύσταση και ανάπτυξη του ηλεκτρονικού δικτύου στο αρχικό του στάδιο, αναθέτοντας στις αρμόδιες αρχές που αναφέρονται στο άρθρο 24 της οδηγίας 2004/109/ΕΚ να εκπονήσουν, στο πλαίσιο της Επιτροπής των Ευρωπαϊκών Ρυθμιστικών Αρχών των Αγορών Κινητών Αξιών (ΕΕΡΑΑΚΑ) που συστάθηκε με την απόφαση 2001/527/ΕΚ, συμφωνία σχετικά με τη διαχείριση του ηλεκτρονικού δικτύου (στο εξής «συμφωνία διαχείρισης»). Οι μηχανισμοί αποθήκευσης πρέπει να συνεργαστούν στενά για την εκπόνηση της εν λόγω συμφωνίας.
               Τα κράτη μέλη πρέπει να ορίσουν τον φορέα που δύναται να συνάψει τη συγκεκριμένη συμφωνία. Κατά τη διαδικασία αυτή, πρέπει να λάβουν υπόψη τις αντίστοιχες αρμοδιότητες των μηχανισμών αποθήκευσης, των αρμόδιων αρχών ή οποιουδήποτε άλλου κατάλληλου φορέα.

               2.2.

               Η συμφωνία διαχείρισης πρέπει να ρυθμίζει τουλάχιστον τα ακόλουθα ζητήματα:

                           α)

                           δημιουργία του δικτύου·

                           β)

                           όροι συμμετοχής στο ηλεκτρονικό δίκτυο·

                           γ)

                           συνέπειες από τη μη συμμόρφωση με τους όρους συμμετοχής και τρόπος επιβολής των όρων·

                           δ)

                           διορισμός του φορέα διαχείρισης του δικτύου σε καθημερινή βάση και βασικοί όροι που διέπουν τη διαχείριση·

                           ε)

                           μηχανισμός σύμφωνα με τον οποίο αποφασίζονται οι αναβαθμίσεις του ηλεκτρονικού δικτύου, ο οποίος πρέπει να λαμβάνει υπόψη, όπου αυτό είναι εφικτό, τις απόψεις όλων των ενδιαφερομένων, συμπεριλαμβανομένων των τελικών χρηστών·

                           στ)

                           όροι χρηματοδότησης·

                           ζ)

                           σύστημα επίλυσης διαφορών·

                           η)

                           μηχανισμός για την τροποποίηση της ίδιας της συμφωνίας.

               2.3.

               Τα κράτη μέλη πρέπει να λάβουν τα κατάλληλα μέτρα ώστε να διασφαλίσουν τη συμμόρφωση των μηχανισμών αποθήκευσης με τη συμφωνία διαχείρισης.

         3.   Προϋποθέσεις που αφορούν την τεχνική διαλειτουργικότητα του ηλεκτρονικού δικτύου
   Το ηλεκτρονικό δίκτυο, όπως ορίζεται βάσει της συμφωνίας διαχείρισης, πρέπει να διαθέτει τουλάχιστον τις ακόλουθες λειτουργικές δυνατότητες:

               α)

               κεντρικό διακομιστή και κεντρική βάση δεδομένων που θα περιλαμβάνει κατάλογο με όλους τους εκδότες με κοινή διεπαφή και θα δίνει τη δυνατότητα, για κάθε εκδότη, σύνδεσης του τελικού χρήστη με τον μηχανισμό αποθήκευσης που διαθέτει τις ρυθμιζόμενες πληροφορίες που αφορούν τον συγκεκριμένο εκδότη·

               β)

               ενιαίο σημείο πρόσβασης για τους τελικούς χρήστες, το οποίο μπορεί να βρίσκεται είτε κεντρικά είτε σε κάθε επιμέρους μηχανισμό αποθήκευσης·

               γ)

               κατάλογος γλωσσών διεπαφής, διαθέσιμος στους τελικούς χρήστες στο ενιαίο σημείο πρόσβασης, με τις γλώσσες επικοινωνίας που είναι αποδεκτές σε εθνικό επίπεδο από τους μηχανισμούς αποθήκευσης που συμμετέχουν στο ηλεκτρονικό δίκτυο·

               δ)

               πρόσβαση σε όλα τα έγγραφα που είναι διαθέσιμα σε εθνικό επίπεδο στους μηχανισμούς αποθήκευσης που συμμετέχουν στο ηλεκτρονικό δίκτυο, συμπεριλαμβανομένων, εφόσον υπάρχουν, των πληροφοριών που κοινολογούνται από τους εκδότες σύμφωνα με την οδηγία 2003/06/ΕΚ, την οδηγία 2003/71/ΕΚ και άλλες κοινοτικές πράξεις ή εθνικά νομοθετήματα·

               ε)

               δυνατότητα περαιτέρω χρήσης των δεδομένων στα οποία υπάρχει πρόσβαση μέσω του ηλεκτρονικού δικτύου, όπου αυτό είναι εφικτό.

         4.   Τιμολόγηση της πρόσβασης στις πληροφορίες του ηλεκτρονικού δικτύου

               4.1.

               Οι μηχανισμοί αποθήκευσης πρέπει να καθορίζουν ελεύθερα την τιμολογιακή πολιτική τους. Ωστόσο, δεν πρέπει να κάνουν διακρίσεις στην τιμολογιακή τους πολιτική μεταξύ των χρηστών που έχουν άμεση πρόσβαση στις πληροφορίες μέσω των αντίστοιχων εθνικών σημείων πρόσβασης και των χρηστών με έμμεση πρόσβαση μέσω του ενιαίου σημείου πρόσβασης που παρέχεται από το ηλεκτρονικό δίκτυο.

               4.2.

               Οι μηχανισμοί αποθήκευσης πρέπει να εξετάσουν το ενδεχόμενο να προσφέρουν δωρεάν πρόσβαση σε επενδυτές ή λοιπούς ενδιαφερόμενους για τις ρυθμιζόμενες πληροφορίες, τουλάχιστον για ορισμένο διάστημα μετά την καταχώρησή τους από τον εκδότη.

               4.3.

               Τα σημεία 4.1. και 4.2. δεν αφορούν την παροχή υπηρεσιών προστιθέμενης αξίας από τους μηχανισμούς αποθήκευσης ή τυχόν τρίτους που χρησιμοποιούν πληροφορίες προσπελάσιμες μέσω του ηλεκτρονικού δικτύου.

         ΚΕΦΑΛΑΙΟ III
   ΕΛΑΧΙΣΤΑ ΠΡΟΤΥΠΑ ΠΟΙΟΤΗΤΑΣ

      Τμήμα 1

      Γενικά

               5.

               Τα κράτη μέλη πρέπει να διασφαλίζουν τη συμμόρφωση των μηχανισμών αποθήκευσης που συμμετέχουν στο ηλεκτρονικό δίκτυο με πρότυπα ισοδύναμα με αυτά που καθορίζονται στο παρόν κεφάλαιο.
               Τα κράτη μέλη πρέπει επίσης να διασφαλίζουν τη συμμόρφωση του φορέα που αναφέρεται στο σημείο 2.2. στοιχείο δ) και διορίζεται βάσει της συμφωνίας διαχείρισης με τα πρότυπα που καθορίζονται στα τμήματα 2 και 3.

               6.

               Τα κράτη μέλη πρέπει να διασφαλίζουν ότι τα ίδια πρότυπα που εφαρμόζονται στους εκδότες, όπως ορίζονται στο άρθρο 2 σημείο 1 στοιχείο δ) της οδηγίας 2004/109/ΕΚ, εφαρμόζονται επίσης σε πρόσωπα που έχουν αιτηθεί εισαγωγή προς διαπραγμάτευση σε ρυθμιζόμενη αγορά χωρίς τη συγκατάθεση του εκδότη, όπως αναφέρεται στο άρθρο 21 παράγραφος 1 της συγκεκριμένης οδηγίας.

      Τμήμα 2

      Ασφάλεια

   7.   Ασφάλεια στην επικοινωνία

               7.1.

               Ο μηχανισμός αποθήκευσης πρέπει να εφαρμόζει τους κατάλληλους μηχανισμούς ασφάλειας, σχεδιασμένους με τρόπο ώστε να διασφαλίζουν την ασφάλεια των μέσων επικοινωνίας που χρησιμοποιούνται για τη σύνδεση του εκδότη με τον μηχανισμό, καθώς και να εγγυάται με βεβαιότητα την πηγή των καταχωρούμενων πληροφοριών.

               7.2.

               Ο μηχανισμός αποθήκευσης πρέπει, για λόγους ασφάλειας, να μπορεί να περιορίζει τα χρησιμοποιούμενα μέσα επικοινωνίας αλλά πρέπει ταυτόχρονα να μπορεί να λαμβάνει τουλάχιστον ηλεκτρονικές καταχωρίσεις μέσω συστήματος προσπελάσιμου από τον εκδότη.
               Σε κάθε περίπτωση, οι τύποι των χρησιμοποιούμενων μέσων επικοινωνίας πρέπει να είναι εύκολα προσπελάσιμοι, να χρησιμοποιούνται σε ευρεία κλίμακα και να διατίθενται με χαμηλό κόστος.

         8.   Ακεραιότητα των αποθηκευμένων ρυθμιζόμενων πληροφοριών

               8.1.

               Ο μηχανισμός αποθήκευσης πρέπει να αποθηκεύει τις πληροφορίες σε ασφαλή μορφότυπο και να εφαρμόζει τους κατάλληλους μηχανισμούς ασφάλειας, σχεδιασμένους με τρόπο ώστε να ελαχιστοποιούνται οι κίνδυνοι καταστροφής δεδομένων και πρόσβασης χωρίς άδεια.

               8.2.

               Ο μηχανισμός αποθήκευσης πρέπει να διασφαλίζει ότι οι ρυθμιζόμενες πληροφορίες που λαμβάνει από τον εκδότη είναι πλήρεις και ότι το περιεχόμενό τους δεν μπορεί να υποστεί επεξεργασία ενόσω διατηρείται αποθηκευμένο.
               Σε περίπτωση που ο μηχανισμός αποθήκευσης αποδέχεται καταχώρηση πληροφοριών με τη χρήση μέσων επικοινωνίας πέραν των ηλεκτρονικών, ο μηχανισμός αποθήκευσης πρέπει να διασφαλίζει, κατά τη μετατροπή των εντύπων σε ηλεκτρονικά έγγραφα, ότι το περιεχόμενο των πληροφοριών είναι πλήρες και δεν έχει υποστεί επεξεργασία στην αρχική του μορφή, όπως εστάλη από τον εκδότη.

               8.3.

               Οι πληροφορίες που έχουν αποσταλεί στον μηχανισμό αποθήκευσης και έχουν απεικονιστεί δεν πρέπει να αφαιρούνται από τον μηχανισμό αποθήκευσης. Εάν απαιτείται ενδεχόμενη προσθήκη ή διόρθωση, τότε η διόρθωση ή οι πρόσθετες πληροφορίες πρέπει να ορίζουν το στοιχείο που τροποποιείται και πρέπει να επισημαίνονται ως διορθώσεις ή προσθήκες.

         9.   Επικύρωση

               9.1.

               Ο μηχανισμός αποθήκευσης πρέπει να μπορεί να επικυρώνει τις καταχωρούμενες πληροφορίες, γεγονός το οποίο σημαίνει ότι θα επιτρέπει τον αυτόματο έλεγχο των καταχωρημένων εγγράφων ως προς την τεχνική συμμόρφωση με τα απαιτούμενα πρότυπα, καθώς και για την πληρότητα και την ακρίβεια των μορφοτύπων τους.

               9.2.

               Ο μηχανισμός αποθήκευσης πρέπει να διαθέτει τα απαραίτητα συστήματα ώστε να ανιχνεύει διακοπές στην ηλεκτρονική τροφοδότηση και να ζητά εκ νέου διαβίβαση τυχόν δεδομένων που δεν κατορθώνει να λάβει από τον αποστολέα.

         10.   Αξιόπιστη πρόσβαση στις υπηρεσίες

               10.1.

               Ο μηχανισμός αποθήκευσης πρέπει να διαθέτει συστήματα ασφάλειας ώστε να διασφαλίζει ότι η πρόσβαση στις υπηρεσίες του από εκδότες και χρήστες γίνεται συνεχώς και ανεμπόδιστα, 24 ώρες το εικοσιτετράωρο και 7 ημέρες την εβδομάδα.
               Κάθε μηχανισμός αποθήκευσης πρέπει να ορίζει τις δικές του απαιτήσεις, με βάση τα χαρακτηριστικά των συστημάτων που χρησιμοποιεί και τις ιδιαίτερες συνθήκες στις οποίες λειτουργεί.
               Η ικανότητα των συστημάτων, και ειδικότερα η ικανότητα των διακομιστών τους και το διαθέσιμο εύρος ζώνης, πρέπει να είναι επαρκή ώστε να υποστηρίζουν τα αναμενόμενα αιτήματα των εκδοτών όσον αφορά την καταχώρηση πληροφοριών, και των χρηστών όσον αφορά την πρόσβαση στις αποθηκευμένες πληροφορίες.

               10.2.

               Ο μηχανισμός αποθήκευσης πρέπει να μπορεί να απαγορεύει την πρόσβαση στα συστήματά του για σύντομα διαστήματα, όταν αυτό απαιτείται, προκειμένου να εκτελεί βασικές εργασίες συντήρησης ή να αναβαθμίζει τις υπηρεσίες του. Όταν είναι εφικτό, οι διακοπές αυτού του είδους πρέπει να ανακοινώνονται εκ των προτέρων.

         11.   Αποδοχή παραιτήσεων από δικαίωμα και αποκατάσταση
   Ο μηχανισμός αποθήκευσης πρέπει να διαθέτει διαδικασία αξιολόγησης για την εξέταση και αποδοχή ή απόρριψη παραιτήσεων από δικαίωμα για καθυστερημένες καταχωρήσεις λόγω τεχνικών ζητημάτων που αφορούν τον μηχανισμό αποθήκευσης και μη προβλεπόμενης υποβολής. Ο μηχανισμός πρέπει επίσης να παρέχει εργαλεία αποκατάστασης που να επιτρέπουν στον εκδότη να χρησιμοποιεί άλλους μηχανισμούς καταχώρησης αντί του προβλεπόμενου, όταν αυτός δεν λειτουργεί. Ωστόσο, πρέπει να προβλέπεται υποχρέωση του εκδότη να καταχωρεί εκ νέου τις πληροφορίες μέσω του κύριου μηχανισμού, αφότου έχει αποκατασταθεί η λειτουργία του.
   12.   Εφεδρικά συστήματα αποθήκευσης

               12.1.

               Ο μηχανισμός αποθήκευσης πρέπει να είναι τεχνολογικά ανεξάρτητος και να διαθέτει επαρκή εφεδρικά συστήματα ώστε να διατηρεί και να αποκαθιστά τις υπηρεσίες του εντός εύλογου χρονικού διαστήματος.

               12.2.

               Η φύση των εφεδρικών αυτών συστημάτων πρέπει να αξιολογείται από κάθε επιμέρους μηχανισμό αποθήκευσης, λαμβανομένων υπόψη των ειδικών χαρακτηριστικών των εφαρμοζόμενων συστημάτων.

      Τμήμα 3

      Βεβαιότητα ως προς την πηγή των πληροφοριών

   13.   Βεβαιότητα ως προς την πηγή των πληροφοριών και αυθεντική προέλευση

               13.1.

               Ο μηχανισμός αποθήκευσης πρέπει να διαθέτει κατάλληλα συστήματα, σχεδιασμένα με τρόπο ώστε να εγγυώνται τη βεβαιότητα ως προς την πηγή των καταχωρούμενων πληροφοριών. Ο μηχανισμός αποθήκευσης πρέπει να διαθέτει τη βεβαιότητα ότι οι πληροφορίες που λαμβάνει προέρχονται από αυθεντική πηγή. Ο μηχανισμός αποθήκευσης πρέπει να εξακριβώνει ότι τυχόν ρυθμιζόμενες πληροφορίες που λαμβάνει απευθείας προέρχονται από το πρόσωπο ή τον φορέα που έχει την υποχρέωση καταχώρησης ή από πρόσωπο ή φορέα εξουσιοδοτημένο προς τούτο.

               13.2.

               Ο μηχανισμός αποθήκευσης πρέπει να μπορεί να βεβαιώνει ηλεκτρονικά την παραλαβή εγγράφων. Ο μηχανισμός αποθήκευσης πρέπει είτε να επιβεβαιώνει την καταχώρηση είτε να απορρίπτει τα προς υποβολή έγγραφα παρέχοντας εξήγηση για τη σχετική απόρριψη και πρέπει να διαθέτει λειτουργία «μη αποποίησης».

         14.   Αναγνώριση της ταυτότητας του χρήστη
   Τα μέτρα ασφάλειας του μηχανισμού αποθήκευσης πρέπει να είναι σχεδιασμένα με τρόπο ώστε να διασφαλίζουν την εγκυρότητα του προσώπου ή φορέα από τον οποίο προέρχονται οι πληροφορίες, ή να επιτρέπουν την εξακρίβωση της δυνατότητας ενός ατόμου να αποστέλλει συγκεκριμένες πληροφορίες. Ο μηχανισμός αποθήκευσης πρέπει να μπορεί να επιβάλλει τη χρήση ψηφιακών υπογραφών, κωδικών πρόσβασης ή άλλων κατάλληλων μέτρων που παρέχουν επαρκή βεβαιότητα.
   15.   Ανάγκη να διασφαλίζεται η ακεραιότητα του περιεχομένου των ρυθμιζόμενων πληροφοριών
   Ο μηχανισμός αποθήκευσης πρέπει να διασφαλίζει ότι δεν υπάρχει σημαντικός κίνδυνος καταστροφής ή τροποποίησης των αρχικών πληροφοριών είτε τυχαία είτε από δόλο, καθώς και να διαπιστώνει τυχόν αλλοιώσεις.

      Τμήμα 4

      Χρονική καταγραφή

   16.   Ηλεκτρονική καταγραφή και σήμανση ημερομηνίας και ώρας

               16.1.

               Ο μηχανισμός αποθήκευσης πρέπει να μπορεί να καταγράφει αυτόματα τα έγγραφα που καταχωρούνται ηλεκτρονικά και να προσθέτει σήμανση ημερομηνίας και ώρας.

               16.2.

               Ο μηχανισμός αποθήκευσης πρέπει να έχει τη δυνατότητα να επιβάλλει την καταχώρηση των πληροφοριών σε προκαθορισμένους μορφότυπους και πρότυπα επιτρέποντας τη χρήση τεχνολογίας αυτόματης επεξεργασίας.
               Εάν επιβάλλονται συγκεκριμένοι μορφότυποι, ο μηχανισμός αποθήκευσης πρέπει να χρησιμοποιεί συστήματα ανοιχτής αρχιτεκτονικής για την καταχώρηση των πληροφοριών και πρέπει τουλάχιστον να αποδέχεται:

                           α)

                           μορφότυπους αρχείων και πρωτόκολλα μετάδοσης μη αποκλειστικής εκμετάλλευσης, που αποτρέπουν τη χρήση εφαρμογών λογισμικού μονοπωλιακής διάθεσης·

                           β)

                           μορφότυπους αποκλειστικής εκμετάλλευσης, ευρέως χρησιμοποιούμενους και γενικά αποδεκτούς.

                     Εάν επιβάλλονται συγκεκριμένα πρότυπα, ο μηχανισμός αποθήκευσης πρέπει να διασφαλίζει ότι είναι εύκολα προσπελάσιμα και, όπου υπάρχει δυνατότητα, πρέπει να ευθυγραμμίζονται με εκείνα που χρησιμοποιούνται από την αρμόδια αρχή για την καταχώρηση των ίδιων ρυθμιζόμενων πληροφοριών.

               16.3.

               Οι πληροφορίες πρέπει να λαμβάνουν σήμανση ημερομηνίας και ώρας καθώς καταχωρούνται στον μηχανισμό αποθήκευσης, ανεξάρτητα από το εάν οι πληροφορίες ελέγχονται από την αρμόδια αρχή πριν (εκ των προτέρων έλεγχος) ή αφότου (εκ των υστέρων έλεγχος) καταχωρηθούν στον μηχανισμό αποθήκευσης.

      Τμήμα 5

      Εύκολη πρόσβαση για τους τελικούς χρήστες

   17.   Παρουσίαση των πληροφοριών
   Στον τρόπο με τον οποίο παρουσιάζει τις υπηρεσίες του στους τελικούς χρήστες, ο μηχανισμός αποθήκευσης πρέπει να διακρίνει μεταξύ ρυθμιζόμενων χρηματοοικονομικών πληροφοριών που καταχωρούνται βάσει νομικής υποχρέωσης και τυχόν επιπλέον υπηρεσιών προστιθέμενης αξίας που προσφέρονται από τον μηχανισμό αποθήκευσης.
   18.   Γλωσσικό καθεστώς

               18.1.

               Ο μηχανισμός αποθήκευσης πρέπει να καταχωρεί και να διευκολύνει την πρόσβαση σε όλες τις διαθέσιμες γλωσσικές εκδοχές των πληροφοριών όπως υποβάλλονται από τον εκδότη. Ωστόσο, η πρόσβαση σε όλες τις γλωσσικές εκδοχές δεν σημαίνει ότι οι πληροφορίες πρέπει να μεταφράζονται από τον μηχανισμό αποθήκευσης σε γλώσσες διαφορετικές από εκείνες στις οποίες υποβάλλονται από τον εκδότη.

               18.2.

               Τα μέσα αναζήτησης στον μηχανισμό αποθήκευσης πρέπει να είναι διαθέσιμα στη γλώσσα που αποδέχονται οι αρμόδιες αρχές στο κράτος μέλος και, τουλάχιστον, σε γλώσσα ευρέως διαδεδομένη στον διεθνή χρηματοοικονομικό τομέα.

         19.   Τεχνική δυνατότητα πρόσβασης

               19.1.

               Ο μηχανισμός αποθήκευσης πρέπει να χρησιμοποιεί συστήματα ανοιχτής αρχιτεκτονικής για την πρόσβαση στις αποθηκευμένες πληροφορίες. Κατά τον σχεδιασμό των συστημάτων αυτών, ο μηχανισμός αποθήκευσης πρέπει να διασφαλίζει τη δυνατότητα ή την ικανότητα των συστημάτων του για τεχνική διαλειτουργικότητα με άλλους μηχανισμούς αποθήκευσης στο ίδιο ή σε άλλα κράτη μέλη.

               19.2.

               Οι πληροφορίες πρέπει να είναι προσπελάσιμες για τους τελικούς χρήστες του μηχανισμού αποθήκευσης, στον βαθμό που αυτό είναι τεχνικά εφικτό από την καταχώρησή τους, λαμβανομένων υπόψη των δομών και των λειτουργικών διαδικασιών του μηχανισμού αποθήκευσης. Ο μηχανισμός αποθήκευσης δεν πρέπει να καθυστερεί εσκεμμένα τη διαδικασία.

               19.3.

               Ο μηχανισμός αποθήκευσης πρέπει να παρέχει στους τελικούς χρήστες πρόσβαση σε όλες τις αποθηκευμένες ρυθμιζόμενες πληροφορίες σε συνεχή βάση, σύμφωνα με τις προϋποθέσεις που περιγράφονται στο σημείο 10.

               19.4.

               Ο μηχανισμός αποθήκευσης πρέπει να προσφέρει υποστήριξη συντήρησης για τους χρήστες του. Το επίπεδο υποστήριξης που αποφασίζει να προσφέρει κάθε μηχανισμός αποθήκευσης πρέπει να αποφασίζεται σε εθνικό επίπεδο.

         20.   Μορφότυπος πληροφοριών προσπελάσιμος για τους τελικούς χρήστες

               20.1.

               Οι ρυθμιζόμενες πληροφορίες που διατηρεί ο μηχανισμός αποθήκευσης πρέπει να φυλάσσονται σε μορφότυπο που να επιτρέπει στους χρήστες να βλέπουν, να τηλεφορτώνουν και να εκτυπώνουν με άμεσο τρόπο το πλήρες περιεχόμενο των ρυθμιζόμενων πληροφοριών, ανεξάρτητα από το σημείο στο οποίο βρίσκεται ο χρήστης. Ωστόσο, η δυνατότητα πρόσβασης στις ρυθμιζόμενες πληροφορίες δεν σημαίνει ότι ο μηχανισμός αποθήκευσης πρέπει να διαθέτει εκτυπωμένα αντίγραφα των πληροφοριών αυτών.

               20.2.

               Ο μηχανισμός αποθήκευσης πρέπει να παρέχει στους τελικούς χρήστες τη δυνατότητα αναζήτησης, παραγγελίας και υποβολής ερωτημάτων σχετικά με τις αποθηκευμένες ρυθμιζόμενες πληροφορίες.

               20.3.

               Ο μηχανισμός αποθήκευσης πρέπει να καταγράφει επαρκή στοιχεία αναφοράς για τις ρυθμιζόμενες πληροφορίες που λαμβάνει. Τα στοιχεία αυτά πρέπει να περιλαμβάνουν τουλάχιστον τα ακόλουθα:

                           α)

                           προσδιορισμός των πληροφοριών ως ρυθμιζόμενων·

                           β)

                           όνομα του εκδότη από τον οποίο προέρχονται οι ρυθμιζόμενες πληροφορίες·

                           γ)

                           τίτλος του εγγράφου·

                           δ)

                           χρόνος και ημερομηνία κοινοποίησης των ρυθμιζόμενων πληροφοριών·

                           ε)

                           γλώσσα του εγγράφου·

                           στ)

                           τύπος των ρυθμιζόμενων πληροφοριών.

                     Ο μηχανισμός αποθήκευσης πρέπει να οργανώνει και να κατηγοριοποιεί τις ρυθμιζόμενες πληροφορίες τουλάχιστον σύμφωνα με τα στοιχεία του παραπάνω πρώτου εδαφίου.
               Ο μηχανισμός αποθήκευσης πρέπει να μπορεί να ζητά από τους εκδότες να υποβάλλουν τα απαραίτητα στοιχεία αναφοράς για τις ρυθμιζόμενες πληροφορίες που καταχωρούν.
               Ο μηχανισμός αποθήκευσης πρέπει να ευθυγραμμίζει τις κατηγορίες αυτές με τις αντίστοιχες των άλλων μηχανισμών αποθήκευσης, ιδίως σε ό,τι αφορά τον τύπο των ρυθμιζόμενων πληροφοριών, βάσει της συμφωνίας που αναφέρεται στο κεφάλαιο II της παρούσας σύστασης.

               20.4.

               Ο μηχανισμός αποθήκευσης πρέπει να μπορεί να ζητά από τους εκδότες να χρησιμοποιούν προκαθορισμένους μορφότυπους και πρότυπα αρχείων. Σε κάθε περίπτωση, ο μηχανισμός αποθήκευσης πρέπει τουλάχιστον να αποδέχεται:

                           α)

                           μορφότυπους αρχείων και πρωτόκολλα μετάδοσης μη αποκλειστικής εκμετάλλευσης, που αποτρέπουν τη χρήση εφαρμογών λογισμικού μονοπωλιακής διάθεσης·

                           β)

                           μορφότυπους αποκλειστικής εκμετάλλευσης, ευρέως χρησιμοποιούμενους και γενικά αποδεκτούς.

                     Εάν επιβάλλεται η χρήση προτύπων, ο μηχανισμός αποθήκευσης πρέπει να διασφαλίζει ότι είναι εύκολα προσπελάσιμα και πρέπει να ευθυγραμμίζονται με εκείνα που χρησιμοποιούνται από την αρμόδια αρχή για την καταχώρηση των ίδιων ρυθμιζόμενων πληροφοριών.

         ΚΕΦΑΛΑΙΟ IV
   ΚΑΤΕΥΘΥΝΤΗΡΙΕΣ ΓΡΑΜΜΕΣ ΓΙΑ ΤΗ ΜΕΛΛΟΝΤΙΚΗ ΑΝΑΠΤΥΞΗ ΤΟΥ ΗΛΕΚΤΡΟΝΙΚΟΥ ΔΙΚΤΥΟΥ

               21.

               Τα κράτη μέλη πρέπει να ενθαρρύνουν τις αρμόδιες αρχές να συντάξουν, μέχρι τις 30 Σεπτεμβρίου 2010, στο πλαίσιο της ΕΕΡΑΑΚΑ, τις απαραίτητες κατευθυντήριες γραμμές για τη μελλοντική ανάπτυξη του ηλεκτρονικού δικτύου.

               22.

               Οι συγκεκριμένες κατευθυντήριες γραμμές πρέπει να εξετάζουν ιδιαίτερα τη σκοπιμότητα, συμπεριλαμβανομένης της ανάλυσης κόστους-οφέλους, των ακόλουθων μέτρων:

                           α)

                           χρήση, σε όλα τα σημεία πρόσβασης του ηλεκτρονικού δικτύου, εναρμονισμένων μέσων αναζήτησης με βάση ένα σύνολο κοινών κλειδιών αναζήτησης και στοιχείων αναφοράς, γεγονός το οποίο σημαίνει εναρμόνιση των μεθόδων ταξινόμησης και προσδιορισμού των πληροφοριών προς αποθήκευση·

                           β)

                           χρήση κοινών μορφότυπων εισαγωγής και προτύπων για την υποβολή ρυθμιζόμενων πληροφοριών στον μηχανισμό αποθήκευσης·

                           γ)

                           χρήση από τον μηχανισμό αποθήκευσης κοινού καταλόγου με τους τύπους των ρυθμιζόμενων πληροφοριών·

                           δ)

                           τεχνική διασύνδεση με το ηλεκτρονικό δίκτυο των εθνικών μητρώων εταιριών που καλύπτεται από την οδηγία 68/151/ΕΟΚ·

                           ε)

                           ανάθεση της εποπτείας των υπηρεσιών που θα παρέχονται από τυχόν νομικό πρόσωπο που θα αναλάβει τη λειτουργία των κοινών στοιχείων του ηλεκτρονικού δικτύου σε ενιαίο φορέα αποτελούμενο από τους εκπροσώπους των αρμόδιων αρχών που αναφέρονται στο άρθρο 24 της οδηγίας 2004/109/ΕΚ.

                     Τα εναρμονισμένα μέσα αναζήτησης που αναφέρονται στο πρώτο εδάφιο στοιχείο α) πρέπει να παρέχουν τουλάχιστον τη δυνατότητα για:

                           α)

                           αναζητήσεις με χρήση κοινών ετικετών κατηγορίας, οι οποίες προσαρτώνται στις ρυθμιζόμενες χρηματοοικονομικές πληροφορίες που καταχωρούνται στον μηχανισμό αποθήκευσης, όπως: όνομα του εκδότη, ημερομηνία καταχώρησης, χώρα του εκδότη, τίτλος του εγγράφου, τομέας/κλάδος δραστηριότητας και τύπος των ρυθμιζόμενων πληροφοριών·

                           β)

                           δυναμικές ή αλυσιδωτές αναζητήσεις·

                           γ)

                           αναζητήσεις σε περισσότερες της μίας χώρες μέσω του ίδιου αιτήματος.

                     Οι κατευθυντήριες γραμμές πρέπει επίσης να προβλέπουν τη σύνταξη κοινών καταλόγων για τη δημιουργία ετικετών για επιμέρους κατηγορίες που αφορούν τον τομέα/κλάδο δραστηριότητας και τον τύπο των ρυθμιζόμενων πληροφοριών.

         ΚΕΦΑΛΑΙΟ V
   ΠΑΡΑΚΟΛΟΥΘΗΣΗ ΚΑΙ ΑΠΟΔΕΚΤΕΣ

               23.

               Τα κράτη μέλη καλούνται να ενημερώσουν την Επιτροπή σχετικά με τα μέτρα που θα έχουν λάβει υπό το φως της παρούσας σύστασης μέχρι τις 31 Δεκεμβρίου 2008.

               24.

               Η παρούσα σύσταση απευθύνεται στα κράτη μέλη.

      Βρυξέλλες, 11 Οκτωβρίου 2007.

            Για την Επιτροπή

         Charlie McCREEVY

            Μέλος της Επιτροπής

      (1)  ΕΕ L 390 της 31.12.2004, σ. 38.

      (2)  ΕΕ L 96 της 12.4.2003, σ. 16.

      (3)  ΕΕ L 345 της 31.12.2003, σ. 64.

      (4)  ΕΕ L 191 της 13.7.2001, σ. 43.

      (5)  ΕΕ L 65 της 14.3.1968, σ. 8. Οδηγία όπως τροποποιήθηκε τελευταία με την οδηγία 2006/99/ΕΚ (ΕΕ L 363 της 20.12.2006, σ. 137).